Ναπολέων Λιναρδάτος : “Παράδοση άνευ όρων” | Cretapost.gr\nHome›ΓΝΩΜΕΣ›Ναπολέων Λιναρδάτος : “Παράδοση άνευ όρων”\nΝαπολέων Λιναρδάτος : “Παράδοση άνευ όρων”\n• 13.02.18 | 09:23\nΣτο θέμα διαρκείας με το κράτος των Σκοπίων είναι προφανές ότι η ελληνική κυβέρνηση διαπραγματεύεται. Αυτό που δεν γίνεται συνήθως αντιληπτό είναι με ποιον διαπραγματεύεται. Οι Σκοπιανοί διαπραγματεύονται με την ελληνική πλευρά προσπαθώντας να πετύχουν όσο το δυνατόν περισσότερες παραχωρήσεις.\nΤο ότι η ελληνική πλευρά δεν διαπραγματεύεται φάνηκε από το «Σχέδιο Νίμιτς». Εκεί είναι προφανές ότι η ελληνική πλευρά δεν διαπραγματεύεται και η μόνη έννοια της υποτίθεται δική μας πλευράς είναι πως θα παρουσιάσει μια καταστροφική ήττα ως μια αναπόφευκτη και ρεαλιστική λύση. Έτσι για παράδειγμα στο συγκεκριμένο σχέδιο διαβάζουμε ότι «Σύμφωνα με το κείμενο που κατέθεσε στους δύο διαπραγματευτές ο κ. Νίμιτς, δεν υπάρχει αναφορά σε υποχρεωτική αλλαγή του Συντάγματος της πΓΔΜ προκειμένου να αλλάξει η σημερινή συνταγματική ονομασία ή άλλα σημεία που κατά ορισμένους έχουν αλυτρωτικό περιεχόμενο.”\nΉ σε άλλο μέρος «Το αρχικό στάδιο προβλέπει ότι μετά την υιοθέτηση του σχετικού ψηφίσματος για τη νέα επίσημη ονομασία από το Συμβούλιο Ασφαλείας, αυτή θα χρησιμοποιείται «σε όλα τα επίσημα πολυμερή διεθνή πλαίσια, συμπεριλαμβανομένων συναντήσεων, συνθηκών, συμφωνιών και επίσημων εγγράφων». Επιπλέον, η πΓΔΜ θα πρέπει να καταβάλλει «τις καλύτερες προσπάθειές της» ώστε η νέα ονομασία «να χρησιμοποιείται στο σύστημα των Ηνωμένων Εθνών και σε άλλους πολυεθνικούς οργανισμούς».\nΗ ελληνική πλευρά δεν διαπραγματεύεται με τους Σκοπιανούς, απλά προσπαθεί να διαχειριστεί επικοινωνιακά την ήττα στο εσωτερικό της Ελλάδας. Εξάλλου η δυνατότητα διαπραγμάτευσης δεν ανήκει στην εργαλειοθήκη ικανοτήτων της ελληνικής πολιτικής τάξης γενικώς. Η ελληνική πολιτική τάξη έχει για δεκαετίες εκπαιδευτεί στην αφισοκόλληση, το κόψιμο της κορδέλας και την ακατάσχετη προοδευτική μπαρουφολογία.\nΜε αυτές τις ικανότητες είναι πολύ δύσκολο να αντιμετωπίσεις ανθρώπους που έχουν ως σκοπό να πετύχουν διπλωματικά κάτι εντελώς διαφορετικό από αυτό που θα ήθελες να πετύχεις εσύ. Σε αυτή την περίπτωση απλά βαφτίζεις την παράδοση άνευ όρων ως μια ρεαλιστική και βιώσιμη λύση και επιστρέφεις στα εύκολα που ξέρεις.


ΔΙΚΤΥΟΥΡΓΟΣ ΜΑΚΕΔΩΝ Το εμπόριο ελπίδας του Αλέξη Τσίπρα με το ρεύμα\nΑρχική σελίδαοικονομίαΤο εμπόριο ελπίδας του Αλέξη Τσίπρα με το ρεύμα\nΟ ΣΥΡΙΖΑ ξαναγύρισε στην εποχή του «δεν πληρώνω». Θα καταθέσει σήμερα νομοθετική τροπολογία που θα δίνει τη δυνατότητα στους καταναλωτές να μην πληρώσουν τη ρήτρα αναπροσαρμογής μέχρι να κριθεί η νομιμότητα της στα ελληνικά δικαστήρια. Κάλεσε δε την κυβέρνηση να «σταματήσει να σφυρίζει αδιάφορα και όλα τα κόμματα να στηρίξουν την πρωτοβουλία»!\nΒέβαια, σύμφωνα με στοιχεία του ΔΕΔΔΗΕ οι περισσότερες διακοπές ρεύματος έγιναν επί ΣΥΡΙΖΑ τη διετία 2017 -18: 233.092 το 2017 και 220.314 το 2018. Το 2021 168. 471 και το 2022 έως χθες 56.755. Αλλά εκείνες ήταν διακοπές της λαϊκής κυβέρνησης, οπότε εξαγνίζονται. Τους αρκούσε το φως του ηγέτη.\nΗ πρωτοβουλία του δεν αφορά εκείνα τα τμήματα του λαού που χειμάζονται και αδυνατούν να πληρώσουν. Ένα τέτοιο ενδιαφέρον θα συνοδευόταν από την επιδοκιμασία μας, αλλά θα απαιτούσε άλλου είδους προσέγγιση, που ο ΣΥΡΙΖΑ δεν έχει να προτείνει. Η πρόταση αφορά όλους, και όσους δύνανται να πληρώσουν τους λογαριασμούς!\nΩραία και φιλολαϊκή η πρόταση, αλλά ατύχησε πολλαπλώς: Καταρχάς η ρήτρα, που ο κ. Τσίπρας χθες την χαρακτήρισε παράνομη, ισχύει από το 2013 και διατηρήθηκε καθ’ όλη τη διάρκεια κυβέρνησης ΣΥΡΙΖΑ. Δηλαδή επί 4,5 χρόνια διατηρούσε μια παράνομη ρήτρα! Επιπροσθέτως η ρήτρα συνδέει τα τιμολόγια με την εξέλιξη της αγοράς στο Χρηματιστήριο Ενέργειας, το οποίο η κυβέρνηση ΣΥΡΙΖΑ θέσπισε!\nΠαράλληλα και δυστυχώς για τον Αλέξη, στα κοινωνικά δίκτυα δεν βρήκε την αποδοχή που περίμενε, και την οποία έβρισκαν οι ανάλογες πρωτοβουλίες του προ του 2015.\nΠολλοί μάλιστα ξεσάλωσαν ειρωνικά ενθυμούμενοι το σήκωμα στις μπάρες των διοδίων για την ελεύθερη διέλευση, αλλά και τον κρύο ιδρώτα που τους έλουσε όταν τους ήρθαν οι ειδοποιήσεις να τα πληρώσουν μαζεμένα.\nΘυμήθηκαν επίσης το ψέμα του, ότι ο ίδιος δήλωνε ότι δεν θα πλήρωσε ΕΝΦΙΑ και το τμήμα που αφορούσε τη ΔΕΗ θα το κατέθετε στο Παρακαταθηκών και Δανείων, ενώ εκείνο που αφορούσε το ΕΝΦΙΑ στο ΚΕΘΕΑ. Οι οπαδοί τον αποθέωναν, αλλά πολλοί (όχι όλοι γιατί ο ΣΥΡΙΖΑ έχει φανατισμένους οπαδούς που δεν στέκονται σε… λεπτομέρειες) ένιωσαν κορόιδα, όταν σε τηλεοπτική εκπομπή τον άκουσαν να λέει ότι δεν πλήρωσε γιατί… δεν είναι ιδιοκτήτης και ζει στο νοίκι!\nΤο έτερο πρόβλημα της πρότασης ΣΥΡΙΖΑ αφορά τα δικαστήρια. Αν - και όταν - τα δικαστήρια κρίνουν νόμιμη την ρήτρα, τότε οι καταναλωτές θα κληθούν να πληρώσουν τα χρήματα αθροιστικά και με τόκο, και το δράμα τους θα είναι ακόμη μεγαλύτερο. Εκτός βέβαια αν ο ΣΥΡΙΖΑ… εκταμιεύσει από τα κομματικά ταμεία το ανάλογο ποσό και τα δώσει σε όσους θα έχει παρασύρει, όπως τους παρέσυρε και τότε.\nΦυσικά γνωρίζει ότι η τροπολογία δεν θα περάσει. Την καταθέτει γιατί εξυπηρετεί την εικόνα του να παρουσιαστεί ξανά ο Ρομπέν των αγανακτισμένων καταναλωτών, ο πιο φιλολαϊκός από τα υπόλοιπα κόμματα της αντιπολίτευσης, και δυνάμει η ηγετική τους μορφή.\nΦυσικά και δεν είναι όλα καλώς καμωμένα στην ενέργεια, και το πιστοποιούν αυταπόδεικτα οι διογκωμένοι λογαριασμοί. Η κυβέρνηση θα πρέπει να εγκύψει στο πρόβλημα χωρίς προκλητικές δηλώσεις όπως «το τζάμπα πέθανε» ενός κυβερνητικού βουλευτή. Άσχετα τι ήθελε να πει, η ομογενοποίηση που εμπεριείχε η φράση, ήταν αρκετή για να εξοργίσει τους οικονομικά αδύνατους.\nΣαφώς υπάρχουν οι κατ΄ επάγγελμα τζαμπατζήδες, που χειροκροτούν, συσπειρώνονται και προπαγανδίζουν τις κατά καιρούς προτάσεις Τσίπρα δι’ ίδιον όφελος. Μεταξύ τους και κάποιοι σαν εκείνους που κάποτε άκουγαν ως μελωδία τη λέξη «σεισάχθεια» από τα χείλη του Αλέξη, και προπαγάνδιζαν ως… κοινωνική δικαιοσύνη τη δυνατότητα που υποτίθεται ότι θα τους έδινε να «πιστολίσουν» τα δάνειά τους. Έμειναν και αυτοί άσφαιροι…\nΕάν ισχύει ότι οι εταιρίες κάνουν «κόλπα», η κυβέρνηση έχει τις ελεγκτικές αρχές και τη δικαιοδοσία να τις ελέγξει, και να το κάνει τάχιστα. Δεν είναι παρατηρητής επειδή η ΡΑΕ είναι ανεξάρτητη αρχή. Έτσι θα βοηθήσει και τους πραγματικώς αναγκαιούντες, ενώ θα ψαλιδίσει τα φτερά του λαϊκισμού που έχουν αρχίσει να ανοίγουν, όπως κάθε φορά που η χώρα βρίσκεται σε δύσκολη θέση.


(VIDEO) Η Ακαδημία Κομοτηνής του ΠΑΟΚ πρωταγωνιστεί και εκτός γηπέδων - IN KOMOTINI NEWS - Ειδησεογραφική ιστοσελίδα της Κομοτηνής/Ροδόπης/Θράκης\nΑρχική MAGAZINO (VIDEO) Η Ακαδημία Κομοτηνής του ΠΑΟΚ πρωταγωνιστεί και εκτός γηπέδων\n(VIDEO) Η Ακαδημία Κομοτηνής του ΠΑΟΚ πρωταγωνιστεί και εκτός γηπέδων\nΜια ακόμη ενημερωτική εκδήλωση για τους γονείς πρωτίστως, αλλά και για τους προπονητές και τα στελέχη της Ακαδημίας ΠΑΟΚ Κομοτηνής, πραγματοποίησε η επιστημονική ομάδα του κοινωνικού προγράμματος του ΟΠΑΠ «Αθλητικές Ακαδημίες», το οποίο απευθύνεται στις 125 αξιολογημένες και επιλεγμένες από τον ΟΠΑΠ Ακαδημίες όλης της Ελλάδας, υπό τον γενικό τίτλο «Ενημερωνόμαστε – Επικοινωνούμε – Μαθαίνουμε Όλοι Μαζί».\nΓια τη διοργάνωση της εκδήλωσης, η Ακαδημία του ΠΑΟΚ Κομοτηνής συνεργάστηκε με εκείνη του Σπάρτακου Αγίων Θεοδώρων η οποία απαρτίζεται από παιδιά του δικέφαλου.\n«Στόχος μας είναι να ανεβάζουμε συνεχώς το επίπεδο της παρεχόμενης εκ μέρους μας αθλητικής παιδείας και κατάρτισης», τόνισε ο προπονητής της Ακαδημίας του ΠΑΟΚ Κομοτηνής κ. Ανέστης Σπυριάδης, υπογραμμίζοντας ότι οι συγκεκριμένες δράσεις είναι χρήσιμες και εποικοδομητικές.\nΤην εκδήλωση παρακολούθησε και η προπονήτρια του Σπάρτακου Αγίων Θεοδώρων, κ. Κατερίνα Λισγάρα, επισημαίνοντας την ανάγκη επιμόρφωσης των εμπλεκομένων στις αθλητικές ακαδημίες.\nΓια τη σημασία του πρωινού γεύματος, μίλησε ο διατροφολόγος κ. Δημήτρης Πατίκας, σημειώνοντας ότι δυστυχώς τα περισσότερα παιδιά δεν καταναλώνουν πρωινό ενώ θα έπρεπε, καθώς τους βοηθά και στις αθλητικές και στις σχολικές επιδόσεις.\nΓια το πώς τα παιδιά μπορούν να είναι υγιή και χαρούμενα, μέσα από ισορροπημένες σχέσεις με τις οικογένειες και τις ομάδες τους, μίλησε η ψυχολόγος κ. Φωτεινή Παπαγιάννη, εντοπίζοντας παράλληλα, τόσο το θέμα των απαιτήσεων των γονιών από τα παιδιά όσον αφορά τις αθλητικές διακρίσεις, όσο και το ζήτημα της εμπιστοσύνης των γονιών προς τους προπονητές.\nΣτη σωματική υγεία και ακεραιότητα των παιδιών, και κυρίως στα ατυχήματα του καλοκαιριού, αναφέρθηκε η παιδίατρος κ. Παναγιώτα Καρανάνου.


ΦΙΛΟΤΕΧΝΗΣΤΕ ΤΟ ΒΥΖΙ ΚΑΙ ΦΥΓΕΤΕ ΑΠ’ ΤΗΝ ΚΥΠΡΟ! – ΚΩΝΣΤΑΝΤΙΝΟΣ ΟΔΥΣΣΕΩΣ\n03/07/2020 1 Comment on ΦΙΛΟΤΕΧΝΗΣΤΕ ΤΟ ΒΥΖΙ ΚΑΙ ΦΥΓΕΤΕ ΑΠ’ ΤΗΝ ΚΥΠΡΟ! 0 238\nΈνα τεράστιο ΒΥΖΙ! Το ΒΥΖΙ ΤΗΣ ΜΑΝΑΣ ΜΑΣ που, για το χρήμα, το πουλάμε ακόμη στο Διάβολο, μαζί με την ψυχή μας.\nΟΣΤΙΣ ΔΕΝ ΘΕΛΕΙ ΟΠΙΣΩ ΜΟΥ ΕΛΘΕΙΝ ΦΕΡΤΕ ΤΟΝ ΜΕ ΤΟ ΖΟΡΙ →\n← Ο ΚΟΡΩΝΟΪΟΣ ΧΤΥΠΑ ΤΟΝ ΕΓΚΕΦΑΛΟ ΚΥΡΙΩΣ ΟΣΩΝ ΔΕΝ ΤΟΝ ΕΧΟΥΝ ΚΟΛΛΗΣΕΙ\n1 thought on “ΦΙΛΟΤΕΧΝΗΣΤΕ ΤΟ ΒΥΖΙ ΚΑΙ ΦΥΓΕΤΕ ΑΠ’ ΤΗΝ ΚΥΠΡΟ!”\nΕιμαι σιγουρος οτι αυτη τη στιγμη καποιος γλυ(φ) πτης οραματιζεται το βυζι με κρατικο προυπολογισμο και μαρκετινγκ μεσω πολιτικου προσωπου. Μετα, θα βγουν και προσφορες…


5 πράγματα που μας έμαθε το απόλυτο παιχνίδι του καλοκαιριού, το Quizbomb - Mothersblog.gr\n5 πράγματα που μας έμαθε το απόλυτο παιχνίδι του καλοκαιριού, το Quizbomb\nΤο Quizbomb είναι εδώ για να αποδείξεις πόσο γρήγορος και αποτελεσματικός είσαι. Το νέο παιχνίδι γνώσεων είναι μια πραγματική πρόκληση! Παίξαμε, εθιστήκαμε και μάθαμε τα «μυστικά» του. Παρακάτω σου δίνουμε μερικές χρήσιμες συμβουλές για να συγκεντρώσεις περισσότερους πόντους και να φθάσεις πιο γρήγορα στην κορυφή!\nΟι ερωτήσεις αλλάζουν διαρκώς. Οι αντίπαλοί σου παίζουν και «σκαρφαλώνουν» στη ...σκάλα της βαθμολογίας. Βιάσου! Απάντησε όσο πιο γρήγορα μπορείς για να κερδίσεις επιπλέον πόντους και ξεπέρασέ τους πριν σου πάρουν το έπαθλο μέσα από τα χέρια. Δεν θέλει μόνο γνώσεις, θέλει και ταχύτητα! Δεν θέλει κόπο, θέλει τρόπο....\nΟι ερωτήσεις είναι άπειρες, οπότε όλο και κάτι θα σου ξεφύγει. Μάθε να ρισκάρεις όταν θεωρείς ότι έχεις αρκετές πιθανότητες να απαντήσεις σωστά. Δεν λένε πως η πρώτη απάντηση που μας έρχεται στο μυαλό, είναι συνήθως και η σωστή; Ακολούθησε λοιπόν το πρώτο σου ένστικτο και μπες στη μάχη...\nΠόσο καλά ενημερωμένος είσαι; Ποιο είναι το δυνατό σου σημείο; Στο Quizbomb θα συναντήσεις ερωτήσεις για σταρ του σινεμά και της τηλεόρασης αλλά και για ποδοσφαιριστές και μπασκετμπολίστες. Ο αντίπαλός σου μπορεί να είναι πιο ενημερωμένος από εσένα σε συγκεκριμένες κατηγορίες. Μη θεωρήσεις ότι έχεις το προβάδισμα γιατί το παιχνίδι μπορεί να ανατραπεί ανά πάσα στιγμή!\nΤο Quizbomb θα σου χαρίσει γενικές γνώσεις, για να το παίζεις έξυπνος στους φίλους σου. Ακόμη και αν απαντήσεις λάθος, θα μάθεις χρήσιμες πληροφορίες πάνω σε θέματα γενικού ενδιαφέροντος. Μπες στο gossip, το newsbomb και το onsports και ρίξε μια ματιά στις ειδήσεις για να ενισχύσεις τις γνώσεις σου και να κατατροπώσεις τους αντιπάλους!\nΠόσες φορές έφθασες στην πηγή και δεν ήπιες νερό; Μην απογοητεύεσαι, στο Quizbomb δεν υπάρχει ένας μοναδικός νικητής. Κάθε βδομάδα οι τρείς πρώτοι κερδίζουν 500 ευρώ σε μετρητά, ένα iPad mini και ένα laptop, χωρίς κλήρωση! Και αν η τύχη δε σε βοηθήσει αυτή την εβδομάδα... η επόμενη δεν είναι μακριά.\nΑποδέξου την πρόκληση, δοκίμασε τον εαυτό σου και απόδειξε τις γνώσεις σου εδώ: quizbomb.newsbom.gr!


Μεταρρυθμίσεις στα χαρτιά | Ελεύθερος Τύπος\nΜεταρρυθμίσεις στα χαρτιά\n25/12/16 • 13:18 | UPD 25/12/16 • 13:20\nΗ κυβέρνηση ΣΥΡΙΖΑ-ΑΝ.ΕΛ. δεν ενδιαφέρεται να αλλάξει τίποτα προς το καλύτερο στη χώρα μας. Στο τέλος του 2016, όλοι οι Ελληνες βλέπουν τις αποκρατικοποιήσεις να ναυαγούν ή να αναβάλλονται, τις μεταρρυθμίσεις να σέρνονται και δύο χαμένα χρόνια να περνούν.\nΓράφει ο Στέλιος Πέτσας *\nΔύο χρόνια που αποδεικνύουν ότι η κυβέρνηση αυτή βιάζεται μόνο όταν πρόκειται να διορίσει κομματικές στρατιές, να βολέψει συγγενείς και φίλους, να «ξεπλύνει» προβληματικά «πόθεν έσχες» στελεχών της, να «κουκουλώσει» την κακοδιαχείριση στο προσφυγικό/μεταναστευτικό, να εκβιάσει αποφάσεις της Δικαιοσύνης, να φιμώσει τον πλουραλισμό στα μέσα ενημέρωσης, να «πουλήσει προστασία» στους κουκουλοφόρους που καίνε την Αθήνα και να πισωγυρίσει την Παιδεία μας.\nΑντίθετα, κωλυσιεργεί και δεν κάνει τίποτα για να προσελκύσει επενδύσεις που θα δημιουργήσουν δουλειές, να κάνει πιο αποτελεσματικό το κράτος, να μειώσει τη σπατάλη, να διευκολύνει το επιχειρείν, να μειώσει τη γραφειοκρατία, να ενισχύσει τον ανταγωνισμό και την εξωστρέφεια.\nΜε λίγα λόγια, η κυβέρνηση Τσίπρα δεν κάνει τίποτα για να βελτιώσει το παρόν, αλλά κάνει τα πάντα για να ναρκοθετήσει το μέλλον μας. Και μια απόδειξη αυτής της διαπίστωσης είναι το πολυνομοσχέδιο που ψηφίστηκε το βράδυ της Δευτέρας. Ενα σχέδιο νόμου που εντάσσονταν στο πλαίσιο μεταρρύθμισης και εκσυγχρονισμού της διαδικασίας πτώχευσης, της απονομής δικαιοσύνης, της φορολογικής συμμόρφωσης και της προώθησης του πλαστικού χρήματος. Ομως, δυστυχώς, το νομοσχέδιο αυτό αποτελεί χαρακτηριστικό παράδειγμα μιας μεταρρύθμισης στα χαρτιά!\nΣτον Πτωχευτικό Κώδικα είναι η δεύτερη φορά που η παρούσα κυβέρνηση κάνει τροποποιήσεις μέσα σε ένα χρόνο. Δύο νομοσχέδια, κανένα σχέδιο για το πώς θα επιταχυνθούν οι διαδικασίες πτώχευσης, χωρίς να ευνοούνται οι μπαταχτσήδες, αλλά ταυτόχρονα να δίνεται δεύτερη ευκαιρία σε όσους την αξίζουν. Ετσι, ακόμη και οι θετικές διατάξεις ορισμένων άρθρων δεν εξυπηρετούν κάποιο γενικότερο σχεδιασμό αλλά χάνονται μέσα στην προχειρότητα. Ατολμες, αποσπασματικές και επουσιώδεις ρυθμίσεις, που δεν στηρίζουν ούτε τις επιχειρήσεις αλλά ούτε και την αίσθηση δικαίου και ορθολογισμού στην πτωχευτική διαδικασία.\nΣτην οικειοθελή αποκάλυψη εισοδημάτων, ούτε η ίδια η κυβέρνηση δεν πιστεύει ότι θα φέρει έσοδα στο δημόσιο ταμείο από τους φοροφυγάδες. Επιβάλλει υψηλότατους φορολογικούς συντελεστές που ξεπερνούν το 60%. Τέτοιοι συντελεστές από μόνοι τους αποθαρρύνουν την αποκάλυψη αδήλωτων εισοδημάτων.\nΑλλά ακόμη και αν κάποιος αποφασίσει να δηλώσει εισοδήματα που είχε αποκρύψει, κινδυνεύει, αν χάσει τη ρύθμισή του, να αναβιώσουν όλες οι προηγούμενες διοικητικές και ποινικές κυρώσεις, οι προσαυξήσεις και τα πρόστιμα! Επομένως, θα προσέλθουν μόνο όσοι ήδη έχουν υπαχθεί σε έλεγχο για υποθέσεις φοροδιαφυγής. Μόνο αυτούς ευνοεί, για πολλοστή φορά! Υπενθυμίζεται πως με το ν. 4321/2015 «σβήσανε» σε μια νύχτα πρόστιμα και προσαυξήσεις εκατομμυρίων ευρώ για καραμπινάτες υποθέσεις φοροδιαφυγής που αφορούσαν μερικές εκατοντάδες μεγαλο-οφειλέτες που όφειλαν πάνω από 1 εκατομμύριο ευρώ.\nΣτην προώθηση των ηλεκτρονικών συναλλαγών και του πλαστικού χρήματος, η κυβέρνηση σύρεται να φέρει όπως όπως κάτι στη Βουλή επειδή έχει αναλάβει τη μνημονιακή υποχρέωση. Δεν αντιλαμβάνεται την τεράστια σημασία του ζητήματος. Η Ελλάδα σήμερα είναι ουραγός στις ηλεκτρονικές συναλλαγές. Η χρήση τους όμως αποδεδειγμένα μειώνει τα ποσοστά φοροδιαφυγής και παραοικονομίας και αυξάνει τα δημόσια έσοδα. Είναι σαφές λοιπόν ότι πρέπει να μειώσουμε δραστικά τη χρήση μετρητών.\nΟμως, όχι ως παρενέργεια των capital controls που επέβαλε η κυβέρνηση Τσίπρα. Αλλά στο πλαίσιο ενός Στρατηγικού Σχεδίου για την προώθηση των Ηλεκτρονικών Συναλλαγών. Οπως αυτό που παρουσίασε η Νέα Δημοκρατία τον Σεπτέμβριο. Στο οποίο περιλαμβάνεται ένα ισορροπημένο πλέγμα 11 διοικητικών παρεμβάσεων και οικονομικών κινήτρων, που μεταξύ άλλων προβλέπει την υποχρεωτική εγκατάσταση ηλεκτρονικών μέσων πληρωμής (τερματικών POS) παντού, τη σταδιακή καθιέρωση της ηλεκτρονικής τιμολόγησης, τη μείωση του ορίου χρήσης μετρητών στις συναλλαγές στα 500 ευρώ και τη σύνδεση του «αφορολόγητου ορίου» με τις ηλεκτρονικές πληρωμές. Ταυτόχρονα, δίνει κίνητρα, όπως τη «λοταρία» αποδείξεων, την επιστροφή ποσοστού του αναλογούντος ΦΠΑ μέχρι και 50%, την κάλυψη του κόστους που προκύπτει από την προμήθεια του λογισμικού ή της υπηρεσίας ηλεκτρονικής τιμολόγησης, τη θεσμοθέτηση ενός «ειδικού, μερικώς ακατάσχετου, επαγγελματικού λογαριασμού» και τη μείωση των τραπεζικών προμηθειών για τις συναλλαγές με κάρτες. Με αυτό το Στρατηγικό Σχέδιο μπορούν να αυξηθούν τα έσοδα κατά 700 εκατ. ευρώ τον πρώτο χρόνο και κατά 1,5 δισ. ευρώ σε βάθος δύο ετών.\nΚαι η κυβέρνηση απέτυχε ακόμη και να το αντιγράψει! Αφού καθυστέρησε δύο χρόνια, ακολουθεί τώρα μια εντελώς λανθασμένη φιλοσοφία. Τιμωρεί με διοικητικά μέτρα, αντί να δίνει οικονομικά κίνητρα. Για παράδειγμα, δεν θεσπίζει μερικώς ακατάσχετο επαγγελματικό λογαριασμό, παρά την υπόσχεση του κ. Τσίπρα στη ΔΕΘ τον Σεπτέμβριο. Δεν επιστρέφει στους καταναλωτές καμία έκπτωση για το φόρο που θα καταβάλουν για τις αγορές με πλαστικό χρήμα. Δεν προωθεί την ηλεκτρονική τιμολόγηση, που μειώνει τη γραφειοκρατία και το διοικητικό κόστος στις επιχειρήσεις, ενώ αυξάνει τα δημόσια έσοδα. Τέλος, ακόμη και αυτό το δειλό σχέδιο εξαρτάται από την έκδοση Υπουργικών Αποφάσεων για να εφαρμοστεί…\nΑτολμία, προχειρότητα, σχέδια επί χάρτου. Ο Κυριάκος Μητσοτάκης δεν συμβιβάζεται με την προχειρότητα και τη μετριότητα! Η Νέα Δημοκρατία έχει τη βούληση, το σχέδιο και τους ανθρώπους για να υλοποιήσει την επανάσταση της κοινής λογικής και των μεταρρυθμίσεων που έχει ανάγκη η πατρίδα μας.\n* Ο Στέλιος Πέτσας είναι σύμβουλος Δημοσιονομικής Πολιτικής του προέδρου της Ν.Δ., Κ. Μητσοτάκη\nΒορίδης: Καμία συνεννόηση και καμία συναίνεση με τον Τσίπρα\nΑπούσα από τη χριστουγεννιάτικη λειτουργία, για πρώτη φορά η βασίλισσα Ελισάβετ λόγω κρυολογήματος


Χωρίς αμφιβολία, η σεζόν 2018-19 ήταν ονειρική για τους Πατρινούς: πρώτη χρονιά ever στην Ευρώπη με πορεία ως τους "16" του BCL κι αρκετά ιστορικά ροζ φύλλα στο σακούλι, συμμετοχή στους τελικούς του πρωταθλήματος κόντρα στον Παναθηναϊκό, έπειτα από μεγάλη πρόκριση επί της ΑΕΚ στα ημιτελικά. Θα έχει ενδιαφέρον να δούμε πόσο καλύτερα μπορεί να τα πάει φέτος ο Προμηθέας, υπό την έννοια πως μέσα σε μικρό χρονικό διάστημα (τη σεζόν 2015-16 ήταν στην Α2 και πλέον θα παίζει στο EuroCup) έχει ήδη κάνει πολλά πράγματα, όντας επί της ουσίας μιας ομάδα - overachiever.\nΠρώτα πρώτα, δύο καλούς - δοκιμασμένους γηγενείς για την front line, τον Γιώργο Μπόγρη (C, 30 ετών) και τον Δημήτρη Αγραβάνη (PF/C, 25 ετών), αμφότερους από τον Ολυμπιακό. Σημαντικές προσθήκες, καθώς ας μην ξεχνάμε πως δεν βρίσκονται εύκολα αξιόλογοι ψηλοί (οι οποίοι να έχουν και μεγάλη εμπειρία από ευρωπαϊκές διοργανώσεις) και ειδικότερα στην εγχώρια αγορά. Ακόμη, στην Πάτρα θα βρεθούν τρεις νέοι ξένοι: οι Ρομπ Λόουερι (PG/SG, 32 ετών) και Κρις Μπαμπ (SG/SF, 29 ετών), τα βασικά χαρακτηριστικά των οποίων τα είχαμε αναλύσει όταν αποκτήθηκαν, αλλά κι ο Φίλερ (PF, 27 ετών), ένας φόργουορντ με ύψος 2.03μ. (και καλές αμυντικές συστάσεις) που την τελευταία διετία αγωνιζόταν στην Οστάνδη, έχοντας θετικότατη παρουσία στην κατάκτηση και των δυο πρωταθλημάτων της ομάδας.\nΓενικά ο Προμηθέας δεν ανοίχτηκε υπερβολικά στo μεταγραφικό παζάρι, έκανε πέντε στοχευμένες κινήσεις, προχωρώντας απλώς σε αντικαταστάσεις όσων έφυγαν. Έδωσε βάση στο να διατηρήσει αρκετές από τις περσινές του μονάδες τις οποίες θα πλαισιώσει με τους παραπάνω παίκτες, ευελπιστώντας πως το μίγμα θα μπορέσει να είναι ανταγωνιστικό σε Basket League και EuroCup.\nΣίγουρα η απώλεια του Ράιον Μπράουν δεν είναι αμελητέα, καθώς ο πολυδιάστατος Αμερικανός swingman προσέφερε πέρσι εγγυημένους πόντους στην επίθεση της ομάδας, αποτελώντας κορυφαίο πόλο στο σκορ. Το ίδιο θα λέγαμε και για τον Νίκο Γκίκα, ως προς την δημιουργική του συνεισφορά, αλλά και την εν γένει εμπειρία του. Οι δυο αυτοί παίκτες θα παίζουν φέτος στην Αθήνα - σε Παναθηναϊκό κι ΑΕΚ αντίστοιχα - κι ο Προμηθέας πρέπει να μάθει να ζει χωρίς τις πρωτοβουλίες τους. Ειδικότερα του Έλληνα πλειμέικερ, ο οποίος ήταν και... παλιοσειρά, με τρια χρόνια προϋπηρεσίας και διαχρονικά μεγάλο impact στο σύνολο.\nΑπό εκεί και πέρα, η ομάδα του κόουτς Γιατρά αποχωρίστηκε και τους Σαλούστρο (Περιστέρι), Παρκς (Λάρισα), Τσαϊρέλη (Ήφαιστος) και Μεϊερ (Ζιελόνα Γκόρα), κενά πάντως για τα οποία υπάρχει η πεποίθηση πως μπορούν να καλυφθούν πιο εύκολα, συγκριτικά με τα αρχικά που αναφέρθηκαν. Αλλά αυτό θα φανεί στην πράξη.\nΥπάρχει βάση παικτών. Ο Προμηθέας διατήρησε στις τάξεις του πεντε σημαντικά στελέχη της περσινής του ομάδας (Έλις, Λίποβι, Χολ, Κατσίβελης, Κασελάκης), συν φυσικά νεαρούς παίκτες που συνηθίζει να έχει στα ρόστερ του τα τελευταία 2-3 χρόνια (Μαντζούκας, Καφέζας κ.α.). Ο κόουτς Γιατράς θα έχει στην διάθεση του σημαντικό μέρος του κορμού που πέρσι έφτασε ως τους τελικούς της Basket League και είχε μια καλή πορεία στο Champions League, στοιχείο που θα προσδώσει καλό βαθμό ομοιογένειας, στην έναρξη της σεζόν.\nΓεμάτη περιφέρεια. Θα λέγαμε πως το backcourt των Πατρινών έχει αρκετά από τα στοιχεία που απαιτούνται, ως προς τα ποιοτικά χαρακτηριστικά των παικτών του, για να θεωρηθεί πλήρης: αμυντικό με post plays στην επίθεση (Κατσιβέλης), πολυθεσίτη-facilitator (Λίποβι), έναν κατ’ εξοχήν combo με έφεση στο slash παιχνίδι (Λόουερι), έναν σκόρερ με καλό σουτ στα φτερά του γηπέδου (Μπαμπ) κι έναν άσσο που μπορεί να ταιριάξει με πολλά ζευγάρια (Χολ) δίνοντας ευελιξία. Κλασικός δημιουργός τύπου Γκίκα δεν υπάρχει πλέον, με τον Προμηθέα να δείχνει πως θα ποντάρει φέτος στο «λίγα από πολλούς» παρά στο «πολλά από έναν». Το θετικότερο ίσως όλων είναι πως και τη νέα χρόνια οι περσινοί φιναλίστ της Basket League θα έχουν μέγεθος, έχοντας στη σύνθεση τους τρεις παίκτες με ύψος άνω των 1.96 μέτρων, κάτι που υπήρχε και πέρσι και τους φάνηκε χρήσιμο.\nΜικρό ρόστερ. Εξαιρώντας τους παίκτες που είναι κάτω των 20 ετών, ο Προμηθέας έχει μια δεκάδα "ετοιμοπόλεμων" παικτών. Μπορεί όλοι τους να είναι έμπειροι και ποιοτικοί παίκτες, αλλά η συμμετοχή του κλαμπ σε EuroCup και Basket League ενδεχομένως να απαιτούσε λίγο περισσότερο βάθος για πιο άνετη διαχείριση. Όπως είδαμε και πέρσι, στην παρθενική ευρωπαϊκή σεζόν της ομάδας, υπήρχαν στιγμές όπου οι παίκτες έβγαζαν κούραση στα παιχνίδια, κάτι που τους κόστισε μερικά αποτελέσματα σε κλειστά ματς. Βέβαια, από την άλλη δεν πρέπει να παραβλέψουμε πως ο Προμηθέας είναι μια ομάδα που δεν αφήνει τα πρότζεκτ του στην τύχη, άρα αναμένουμε λεπτά δράσης και βοήθειες από το νεανικό unit, τουλάχιστον σε ορισμένα ματς του ελληνικού πρωταθλήματος.\nΑπουσία go-to guy. Ο Προμηθέας συνηθίζει να μην δίνει ξεκάθαρο ρόλο ηγέτη (ή να μην αποκτά κάποιον τέτοιον) σε μια συγκεκριμένη μονάδα. Αυτά τα χρόνια που βρίσκεται στο προσκήνιο, αναδείκνυε πάντα πολλούς κι όχι έναν. Στο ίδιο μοτίβο θα βαδίσει και φέτος, αν και θεωρητικά θα μπορούσε να δώσει τέτοιες αρμοδιότητες, στον Λόουερι για παράδειγμα. Μπορεί το συγκεκριμένο στοιχείο να μην είναι απόλυτα αρνητικό, αλλά σίγουρα είναι αμφιλεγόμενο, αφού υπάρχουν φορές σε παιχνίδια που χρειάζεται ένας παίκτης να ηγηθεί, να βγει μπροστά (να πάρει ένα τελευταίο σουτ, λόγου χάριν) και να βγάλει, πέρα από την ατομική του ποιότητα, και προσωπικότητα. Θα δούμε στην πορεία αν μπορεί κάποιος από το φετινό ρόστερ να εξελιχθεί σε ηγέτη του συνόλου.\nΟ Προμηθέας βρίσκεται πάνω - κάτω στο ίδιο αγωνιστικό επίπεδο με πέρσι. Έχασε κάποιες σημαντικές μονάδες, αλλά πήρε ταυτόχρονα καλούς παίκτες, δείχνοντας ετοιμότητα κι αντανακλαστικά κατά την θερινή περίοδο. Είναι δύσκολο να επαναλάβει μια αντίστοιχη πορεία ως τους τελικούς του πρωταθλήματος, όπως κι ευρωπαϊκή πρόκριση. Άλλωστε, η περσινή χρονιά περιείχε αρκετες αξιοσημείωτες "υπερβάσεις". Αν καταφέρει κάτι από τα δυο, όμως, η σεζόν του θα είναι μάλλον επιτυχημένη (και πάλι), λαμβάνοντας παράλληλα υπόψη πως το EuroCup έχει εξελιχθεί σε πιο ισχυρή διοργάνωση, σε σύγκριση με το BCL, στο οποίο συμμετείχαν πέρσι οι Πατρινοί. Υπάρχουν μεγαλύτερα brand names και μπάτζετ, οι "εύκολοι" αντίπαλοι είναι λιγότεροι. Εν κατακλείδι, στο τέλος της ημέρας αυτό που μένει (και λέει πολλά αναφορικά με το level up του οργανισμού) είναι το γεγονός πως ο Προμηθέας έχει πλέον εδραιωθεί σε ένα καλό επίπεδο, ώστε να ασχολούμαστε συστηματικά με τις κινήσεις του.\nΠερισσότερα σε αυτή την κατηγορία: « ΑΕΚ: Ανακατατάξεις σε πολυάσχολη off season Η μάταιη αναζήτηση της "σωστής" συνταγής »


Φραστική επίθεση Αχιλλέα Μπέου στον Άρη Ασβεστά! | SDNA\n1 Απριλίου 2015, 15:06\nΤρομερά πράγματα στο ΙΑ' Τριμελές Πλημμελειοδικείο Αθηνών, όπου ο Αχιλλέας Μπέος επιτέθηκε φραστικά με απίστευτες ύβρεις κατά του συντάκτη του SDNA, Άρη Ασβεστά! Τα γεγονότα λεπτό προς λεπτό.\nΟ Αχιλλέας Μπέος αναμενόταν να δικαστεί σήμερα στο ΙΑ΄ Τριμελές Πλημμελειοδικείο, ως κατηγορούμενος για απόπειρα εκβίασης του διαιτητή Γιώργου Δαλούκα. Ενώ βρισκόταν εντός του κτιρίου περιμένοντας να έρθει η ώρα της δικής του υπόθεσης, εντελώς απρόκλητα και χωρίς να μεσολαβήσει ο παραμικρός διάλογος ή έστω η παραμικρή επαφή, ο δήμαρχος Βόλου εξαπέλυσε φραστική επίθεση στον συντάκτη του SDNA, Άρη Ασβεστά, την ώρα που εκείνος συνομιλούσε με τον μάρτυρα της υπόθεσης, Κύρο Βασάρα.\nΦωνάζοντας εντός του κτιρίου, ο Αχιλλέας Μπέος είπε τα εξής: «Να και ο κύριος Ασβεστάς. Ήρθε εδώ να τα γράψει όλα, να τα έχει στο αρχείο του. Τέσσερα χρόνια μου γράφουνε τα μουν@πανα. Γράφουν ότι θα πάω φυλακή, γ@μώ τα σπίτια τους, γ@μώ. Τα πατσαβούρια! Αυτή είναι η αντικειμενική δημοσιογραφία. Πήγανε και τον δείρανε κιόλας οι ...αλήτες»!\nΧωρίς να απαντήσει στο παραμικρό, ο δημοσιογράφος Άρης Ασβεστάς βγήκε από το κτίριο, όπου πλησίασε τον έτερο μάρτυρα της υπόθεσης, Σοφοκλή Πιλάβιο. Ο Αχιλλέας Μπέος τον ακολούθησε έξω από το κτίριο και συνέχισε στο ίδιο μοτίβο: «Έτσι κύριε Πιλάβιε, κάντε δημόσιες σχέσεις μ΄ αυτούς».\nΣε όλη τη διάρκεια κατά την οποία ο Αχιλλέας Μπέος εξαπέλυε ύβρεις, η δικηγόρος του, Κασσιανή Μιχοπούλου, προσπαθούσε να τον συγκρατήσει, τον παρακαλούσε να σταματήσει και έλεγε προς τους ανθρώπους που τον συνόδευαν «μαζεύτε τον, μαζεύτε τον». Εκείνος, ασυγκράτητος, της έλεγε «το παράπονό μου βγάζω, με τον τρόπο που ξέρω εγώ».\nΗ φραστική επίθεση του Αχιλλέα Μπέου προς τον Άρη Ασβεστά έλαβε χώρα μπροστά σε δεκάδες μάρτυρες, μεταξύ των οποίων πολλοί δημοσιογράφοι και έληξε όταν ο συντάκτης του SDNA ...εξαφανίστηκε από το οπτικό του πεδίο.


Θρήνος στην Κοζάνη: «Έσβησε» η 26χρονη μητέρα που έπαθε ανακοπή καρδιάς – Αφήνει πίσω της 3 μηνών μωρό | Τι λες τώρα;\nHome \_ Ελλάδα \_ Θρήνος στην Κοζάνη: «Έσβησε» η 26χρονη μητέρα που έπαθε ανακοπή καρδιάς – Αφήνει πίσω της 3 μηνών μωρό\nΘρήνος στην Κοζάνη: «Έσβησε» η 26χρονη μητέρα που έπαθε ανακοπή καρδιάς – Αφήνει πίσω της 3 μηνών μωρό\nΤι λες τώρα; 21 Δεκεμβρίου, 2021 11:26 ΜΜ\nΥΠΕΣΤΗ ΚΑΙ ΔΕΥΤΕΡΗ ΑΝΑΚΟΠΗ\nΉταν τέτοια η κρισιμότητα της κατάστασής της που “έσβησε” κατά της μεταφοράς της από το Μαμάτσειο Νοσοκομείο στη ΜΕΘ του Αγ. Λουκά στην Θεσσαλονίκη.\nΣύμφωνα με πληροφορίες του kozan.gr, η άτυχη Ράνια έπαθε ανακοπή για δεύτερη φόρα ανακοπή μέσα στο ασθενοφόρο, ώσπου κατέληξε παρά τις προσπάθειες των γιατρών.\nΝοσηλευόταν διασωληνωμένη στο νοσοκομείο καθόλη την διάρκεια, ενώ η κατάσταση της υγείας της ήταν ιδιαίτερα κρίσιμη.


Μεγάλη επιτυχία για τους Παίδες της ΑΕΚ στο χάντμπολ! Οι "κιτρινόμαυροι" πανηγυρίζουν από απόψε τον τίτλο της Πρωταθλήτριας Αττικής, μετά την εύκολη νίκη επί του ΑΣΕ Δούκα! Οι παίκτες της ΑΕΚ επικράτησαν στον τελικό του ΑΣΕ Δούκα με το ευρύ 37-24 και σήκωσαν το βαρύτιμο τρόπαιο. Παράλληλα, η ομάδα των κόουτς Αλβανού-Γεωργούδη, προκρίθηκαν στο Πανελλήνιο Πρωτάθλημα...\nΤον τίτλο της Πρωταθλήτριας Αττικής πανηγυρίζουν οι Παίδες του τμήματος χάντμπολ! Οι νεαροί αθλητές της ΑΕΚ επικράτησαν στον τελικό του ΑΣΕ Δούκα με το ευρύ 37-24 και σήκωσαν το τρόπαιο. Παράλληλα, η ομάδα των κόουτς Αλβανού-Γεωργούδη, προκρίθηκαν στο Πανελλήνιο Πρωτάθλημα όπου θα διεκδικήσουν με αξιώσεις τον τίτλο. Στο αγωνισικό κομμάτι, οι "κιτρινόμαυροι" μπήκαν...\nΠρωταθλήτρια Ελλάδος η ΑΕΚ στους Παίδες!\nΠρωταθλήτρια στους Παίδες η ΑΕΚ! (ΦΩΤΟ)\nΠρωταθλήτρια η ΑΕΚ στους Παίδες\nΜε τον Παναθηναϊκό στον τελικό του Futsal\nΔεν τα κατάφεραν στον πρώτο τελικό οι Έφηβοι της ΑΕΚ\nΜε Δούκα οι Παίδες της ΑΕΚ στο χάντμπολ\nΜε το δεξί για την πρόκριση στον τελικό οι παίδες της ΑΕΚ\nΒήμα πρόκρισης στον τελικό για τους Παίδες της ΑΕΚ\nΨυχωμένη ΑΕΚ, "λύγισε" στα πέναλτι από τον Δούκα\nΝίκη και παραμονή στην κορυφή για την ΑΕΚ\n"Άλωσαν" και το Δαϊς οι Έφηβοι της ΑΕΚ\nΣημαντικά παιχνίδια στην Ηandball Premier\nΕπιβλητική νίκη για τους Εφήβους της ΑΕΚ, ήττα για τους Παίδες


KKE - Πολιτική απόφαση του 17ου συνεδρίου του ΚΚΕ για τα καθήκοντα του Κόμματος μέχρι το 18ο Συνέδριο\nΣυνήλθε από τις 9/2 έως τις 12/2/2005 στην Αίθουσα Συνεδρίων στην έδρα της ΚΕ το 17ο Συνέδριο του ΚΚΕ\nΤο 17ο Συνέδριο εγκρίνει τις Θέσεις της ΚΕ του ΚΚΕ, αφού πήρε υπόψη τη συζήτηση και την υπερψήφισή τους από τις ΚΟΒ και τις συνδιασκέψεις. Εγκρίνει, επίσης την Εισήγηση της ΚΕ, καθώς και την Εκθεση της ΚΕΟΕ.\nΜε βάση αυτά τα ντοκουμέντα και αφού πάρθηκαν υπόψη οι παρατηρήσεις των μελών του Κόμματος στις προσυνεδριακές συνελεύσεις και συνδιασκέψεις, το 17ο Συνέδριο διατυπώνει την Πολιτική Απόφαση που ακολουθεί, με την οποία εξειδικεύονται και καθορίζονται τα καθήκοντα του Κόμματος για το επόμενο διάστημα, μέχρι την πραγματοποίηση του 18ου Συνεδρίου.\nΤο Συνέδριο, εκτιμώντας την πείρα από την ανασυγκρότηση που ξεκίνησε από το 14ο Συνέδριο και συνεχίστηκε τα επόμενα χρόνια, επιβεβαιώνει τις εκτιμήσεις των Θέσεων της ΚΕ.\nΗ πορεία ανασυγκρότησης του Κόμματος, η ανοδική πορεία του τα τελευταία χρόνια, επιβεβαιώνει τη ζωτικότητα των κομμουνιστικών ιδεών.\nΗ επιδίωξη του αντιπάλου να θέσει το Κόμμα στο περιθώριο, να του στερήσει το κύρος που έχει κατακτήσει στην ιστορική του διαδρομή δεν καρποφόρησε. Αν το 1989 - '91 είχε διαλυθεί το ΚΚΕ, αν είχε μεταλλαχθεί σε κόμμα σοσιαλδημοκρατικού προσανατολισμού το κενό θα ήταν μεγάλο για το λαϊκό κίνημα.\nΟι χιλιάδες μέλη, φίλοι και οπαδοί, αλλά και συνεργαζόμενοι με το ΚΚΕ, προοδευτικοί άνθρωποι με τις προτάσεις και τις σκέψεις τους, τη δράση τους δίπλα στο Κόμμα, με τη στήριξη τωv πρωτοβουλιών του, συνέβαλαν στη θετική και ανοδική πορεία του Κόμματος.\nΜε αφετηρία τα πρώτα συμπεράσματα για τις αιτίες και τους παράγοντες που οδήγησαν στην επικράτηση της αντεπανάστασης στις πρώην σοσιαλιστικές χώρες στην Ευρώπη, το Κόμμα υπερασπίστηκε την προσπάθεια οικοδόμησης του σοσιαλισμού τον 20ό αιώνα, την προσφορά του στην εργατική τάξη και τους λαούς, τη δυνατότητα να κατακτήσουν την εξουσία η εργατική τάξη και οι σύμμαχοί της, για την κατάργηση της καπιταλιστικής εκμετάλλευσης. Ταυτόχρονα, ανέδειξε λάθη και παρεκκλίσεις που έγιναν και συνέβαλαν στη νίκη της αντεπανάστασης.\nΤο πολύτιμο δίδαγμα για το Κόμμα μας είvαι ότι σε συνθήκες ιμπεριαλιστικής επίθεσης, υποχώρησης και κρίσης του κομμουνιστικού κινήματος, προκειμένου να αντεπεξέλθει στις δυσκολίες οφείλει να έχει σταθερότητα στη μαρξιστική - λενινιστική ιδεολογία, στις αρχές και τις αξίες του επαναστατικού εργατικού κινήματος και στο σοσιαλισμό. Να εξετάζει κριτικά και αυτοκριτικά τη δουλιά του. Να φροντίζει για την ανάπτυξη σύγχροvων θεωρητικών επεξεργασιώv, να έχει τη διορατικότητα να προβλέπει και την ικανότητα να αvαπροσαρμόζει τη δράση του εκεί που οι εξελίξεις το απαιτούν.\nΣήμερα το ΚΚΕ, πιο έμπειρο, πιο ώριμο και πιο ατσαλωμένο, με μεγαλύτερη επάρκεια μπορεί να ανταποκριθεί στις σύγχρονες ανάγκες του εργατικού και λαϊκού κινήματος.\nΤο 17ο Συνέδριο εκτιμά ότι το Κόμμα, στηριγμένο στο Πρόγραμμα και τις Αποφάσεις του 16ου Συνεδρίου, πάλεψε για τα λαϊκά κοινωνικά δικαιώματα της εργατικής τάξης, της μικρομεσαίας αγροτιάς, των ΕΒΕ, των γυναικών, της νεολαίας.\nΜετά το 16ο Συνέδριο, το Κόμμα είχε πιο έντονη πολιτική παρέμβαση, άσκησε επίδραση στις γραμμές του μαζικού κινήματος. Προχώρησε σε πρωτοβουλίες για συσπειρώσεις και συμμαχίες που δημιουργούν προϋποθέσεις για την οικοδόμηση του Αντιιμπεριαλιστικού Αντιμονοπωλιακού Δημοκρατικού Μετώπου. Ανάλογες πρωτοβουλίες πήρε και στις εκλογικές αναμετρήσεις με τη μορφή διευρυμένων ψηφοδελτίων και επιτροπών που συνέβαλαν στα θετικά εκλογικά αποτελέσματα. Με σταθερότητα και τόλμη ανέδειξε πλατιά στον ελληνικό λαό την ανάγκη να παλέψει για τη λαϊκή οικονομία και εξουσία, να αποδεσμευτεί η χώρα από την ΕΕ και το ΝΑΤΟ, να κοινωνικοποιηθούν τα βασικά συγκεντρωμένα μέσα παραγωγής, το θέμα του παραγωγικού συνεταιρισμού. Πρόβαλε το ζήτημα του άλλου δρόμου ενότητας της Ευρώπης, της Ευρώπης της ειρήνης, των λαϊκών δικαιωμάτων και του σοσιαλισμού.\nΚατέβαλε προσπάθειες να ενισχυθεί πολιτικά και ιδεολογικά η ΚΝΕ.\nΑνέπτυξε το ιδεολογικοπολιτικό μέτωπο απέναντι στο ρεύμα της συναίνεσης και ηττοπάθειας, που καλλιεργούν τα αστικά κόμματα και οι οπορτουνιστές. Αντιπάλεψε τις επιθέσεις σοσιαλδημοκρατικών δυνάμεων και του ΣΥΝ, που αποσκοπούν στο να ανακόψουν τη συσπείρωση δυνάμεων σε ριζοσπαστική γραμμή και να ενσωματωθεί το λαϊκό κίνημα στη γραμμή της ταξικής συνεργασίας και του συμβιβασμού με την ΕΕ που προωθούν αυτές οι δυνάμεις στα συνδικάτα, στις μαζικές οργανώσεις και με τα φόρουμ στην Ελλάδα και την Ευρώπη.\nΤο Κόμμα μας έριξε βάρος στην ανάπτυξη της πάλης και της συσπείρωσης ενάντια στις καπιταλιστικές αναδιαρθρώσεις, με επίκεντρο την πάλη της εργατικής τάξης και την υποστήριξη του ΠΑΜΕ. Προσπάθησε να ανέβει η μαζικότητα, ο προσανατολισμός και η δράση των συνδικάτων, των μαζικών οργανώσεων, η ανάπτυξη της πάλης με στόχους και αιτήματα που εξυπηρετούν τις ανάγκες των εργαζομένων και των λαϊκών στρωμάτων.\nΠροώθησε τη συσπείρωση και την πάλη ενάντια στους αντιδραστικούς νόμους για τα δημοκρατικά δικαιώματα και ελευθερίες. Παρέμβηκε για την ανάπτυξη της πάλης της μικρομεσαίας αγροτιάς, στήριξε την ΠΑΣΥ και την ανάπτυξη της πάλης των άλλων μεσαίων στρωμάτων. Προώθησε την πολιτική της συσπείρωσης στην Τοπική Αυτοδιοίκηση και την πάλη ενάντια στα αντιλαϊκά μέτρα που προωθήθηκαν για τους Ολυμπιακούς Αγώνες. Προσπάθησε να δημιουργηθεί κλίμα αντίστασης, αφύπνισης του λαού, ενάντια στη μοιρολατρία και την ιμπεριαλιστική βαρβαρότητα σε κοινή δράση με διανοούμενους, καλλιτέχνες, ανθρώπους των Γραμμάτων και της Τέχνης.\nΣυνέβαλε στη στήριξη και συσπείρωση δυνάμεων στην πάλη του φιλειρηνικού - αντιιμπεριαλιστικού κινήματος ενάντια στους ιμπεριαλιστικούς πολέμους και τη συμμετοχή της Ελλάδας σε αυτούς. Πρωτοστάτησε στην έκφραση αλληλεγγύης σε λαούς και κινήματα που αντιμετωπίζουν την ιμπεριαλιστική επιθετικότητα όπως η Παλαιστίνη, η Κύπρος, η Κούβα, η Λ.Δ. Κορέας, ο λαός του Ιράκ, ο λαός του Αφγανιστάν και άλλοι λαοί που δεινοπαθούν από τους πολέμους, τη φτώχεια, τις ασθένειες, τις καταστροφές του περιβάλλοντος, που γεννά η ιμπεριαλιστική νέα τάξη. Το Κόμμα συμμετείχε ενεργά σε διεθνικές εκδηλώσεις και διαδηλώσεις καταδίκης της ιμπεριαλιστικής επιθετικότητας και των πολέμων των ιμπεριαλιστών των ΗΠΑ - ΝΑΤΟ - ΕΕ. Προώθησε διμερείς και πολυμερείς συναντήσεις με κομμουvιστικά και εργατικά κόμματα για την προώθηση του συντονισμού και της κοινής δράσης. Το Κόμμα συνέβαλε στην πάλη ενάντια στην αντισοσιαλιστική προπαγάνδα και τον αντικομμουνισμό, εξέφρασε την αλληλεγγύη του σε διωκόμενους κομμουνιστές και άλλους αγωνιστές.\nΤο 17ο Συνέδριο, επιβεβαιώνοντας τη θετική ανοδική πορεία του Κόμματος από την ανασυγκρότηση και στο διάστημα μετά το 16ο Συνέδριο, εκτιμά ότι το Κόμμα μπορούσε να είναι σε καλύτερη κατάσταση από την πλευρά της ιδεολογικοπολιτικής και οργανωτικής ισχυροποίησής του.\nΚύριο καθήκον που καθορίζει το 17ο Συνέδριο του ΚΚΕ αποτελεί η ολόπλευρη πολιτική, ιδεολογική και οργανωτική ισχυροποίηση του Κόμματος. Η ισχυροποίηση του ΚΚΕ είναι αναγκαίος όρος για την οικοδόμηση του Μετώπου και την ανάπτυξη του αντιιμπεριαλιστικού, αντιμονοπωλιακού αγώνα, που κάτω από προϋποθέσεις μπορεί να οδηγήσει στην κατάκτηση της εξουσίας από την εργατική τάξη και τους συμμάχους της, στο σοσιαλισμό που είναι αναγκαίος, επίκαιρος, η μόνη απάντηση στην καπιταλιστική και ιμπεριαλιστική βαρβαρότητα, την καταπίεση και εκμετάλλευση.\nΤο καθήκον της ιδεολογικοπολιτικής και οργανωτικής ισχυροποίησης του ΚΚΕ\nΟι πτυχές που κρίνουν την πορεία του Κόμματος και τη δύναμή του δεν πρέπει να κατανοούνται αποσπασματικά όσο και αν η κάθε πλευρά απαιτεί ειδική δουλιά και έχει τις δικές της ιδιαίτερες απαιτήσεις. Κεντρικός άξονας, για να προωθηθούν και τα ιδιαίτερα καθήκοντα της ισχυροποίησης είναι η κατάκτηση ικανότητας, σταθερότητας και αποφασιστικότητας στη δράση, με βάση τη στρατηγική του Κόμματος. Κάθε παρέκκλιση από αυτή τη γραμμή θα φέρει το Κόμμα μπροστά σε δυσεπίλυτα προβλήματα.\nΤο 17ο Συνέδριο επισημαίνει ότι κύριος παράγοντας για να ισχυροποιηθεί το Κόμμα είναι: Με ευθύνη πριν απ' όλα της ΚΕ, και στη συνέχεια των παρακάτω καθοδηγητικών οργάνων, να αφομοιωθεί βαθιά, με όρους θεωρίας και πείρας, η στρατηγική του Κόμματος και η ενιαία αντίληψη για το πώς αυτή προωθείται. Χρειάζεται να κατανοηθεί πιο βαθιά ο χαρακτήρας του Μετώπου ως κοινωνικοπολιτικής συμμαχίας αντιιμπεριαλιστικών αντιμονοπωλιακών δυνάμεων, που καλείται όχι μόνο να αποσπάσει κατακτήσεις, αλλά να φέρει σε πέρας και το έργο της κατάκτησης της λαϊκής εξουσίας. Αυτή η αντίληψη πρέπει να διαποτίζει την καθημερινή δουλιά του Κόμματος. Να κατανοηθεί πιο ουσιαστικά ότι ο αγώνας για το σοσιαλισμό επηρεάζει και καθορίζει τη δράση του Κόμματος σήμερα.\nΣήμερα, έχουν ωριμάσει οι συνθήκες για να αντιμετωπιστεί το καθοδηγητικό αυτό πρόβλημα με ιδεολογικοπολιτικά μέτρα, αλλά και με αποφασιστική βελτίωση της οργανωτικής πολιτικής, γιατί στο μέλλον το Κόμμα θα βρεθεί αντιμέτωπο με πιο σύνθετα καθήκοντα.\nΤα επόμενα χρόνια, ο λαός αν δεν αντιδράσει αποφασιστικά και οργαvωμένα θα βρεθεί σε ακόμα δυσμενέστερη θέση και ιδιαίτερα οι νεότερες ηλικίες. Καμία παραλλαγή διαχείρισης δεν μπορεί να αναστείλει την εκδήλωση της οικονομικής κρίσης στην Ελλάδα.\nΗ κυβέρνηση άλλαξε, η αξιωματική αντιπολίτευση επίσης, η πολιτική γραμμή όμως που ακολουθείται μένει βασικά ίδια, αφού ανάμεσα στα δύο κόμματα δεν υπάρχουν προγραμματικές διαφορές. Η αντιπαράθεση που εκδηλώνεται ανάμεσα στους δύο ανταγωνιστές δεν αναιρεί καθόλου τη συναίνεση της ΝΔ και του ΠΑΣΟΚ στο κύριο: Πώς θα προωθηθούν με γρήγορους ρυθμούς οι καπιταλιστικές αναδιαρθρώσεις. Δεν υπάρχει πλευρά ή πτυχή των λαϊκών δικαιωμάτων που να μην είναι στο στόχαστρο της αντιλαϊκής πολιτικής: Το πρόβλημα της κοιvωvικής ασφάλισης, των συντάξεων, το πρόβλημα της ανεργίας, της ακρίβειας, της μείωσης της αγοραστικής δύναμης των εργαζομένων. Το πρόβλημα της ιδιωτικοποίησης και εμπορευματικοποίησης της Παιδείας, της Υγείας και της Πρόνοιας. Η Παιδεία, ο Πολιτισμός, η κοινωνική πολιτική έχουν μπει στους σχεδιασμούς του μονοπωλιακού κεφαλαίου. Δέχονται νέα πλήγματα οι εργασιακές σχέσεις. Πλήττονται, επίσης, το περιβάλλον, η ποιότητα ζωής των εργαζομέvων, η υγιειvή και ασφάλεια στην εργασία. Η μικρομεσαία αγροτιά και τα λαϊκά στρώματα των ΕΒΕ αντιμετωπίζουν νέα επίθεση, με στόχο τη συγκέντρωση της παραγωγής. Οι γυναίκες και η νεολαία γίνονται θύματα της αντιλαϊκής πολιτικής, των ελαστικών μορφών απασχόλησης και της ταξικής εκμετάλλευσης. Στην ΕΕ και τις χώρες - μέλη δρομολογούνται νέα αντιδραστικά μέτρα, εξαπολύεται νέο κύμα μέτρων κρατικής καταστολής και βίας περιορισμού των συλλογικών και ατομικών ελευθεριών, με πρόσχημα την πάλη κατά της "τρομοκρατικής απειλής", προωθείται η παραπέρα αντιδραστικοποίηση της ΕΕ με το "ευρωσύνταγμα".\nΕίναι ανάγκη να συνυπολογίζεται η επίδραση των διεθνών εξελίξεων στην Ελλάδα, ιδιαίτερα οι ενδοϊμπεριαλιστικές αντιθέσεις στην περιοχή μας, η Μεσογειακή Στρατηγική του ΝΑΤΟ.\nΟι εξελίξεις στη χώρα μας θα επηρεαστούν και από τις εξελίξεις στον ιμπεριαλιστικό ανταγωνισμό και τις επεμβάσεις για τον έλεγχο των περιοχών της Κασπίας, του Καυκάσου, της Μαύρης Θάλασσας, της Σιβηρίας.\nΟι εξελίξεις αυτές μπορεί να οδηγήσουν σε αντίστοιχες ραγδαίες, αλλά και δύσκολα προβλέψιμες σήμερα, κοινωνικοπολιτικές εξελίξεις.\nΖητήματα στρατηγικής του Κόμματος για το Αντιιμπεριαλιστικό Αντιμονοπωλιακό Δημοκρατικό Μέτωπο και το Σοσιαλισμό\nΤο 15ο Συνέδριο διαμόρφωσε τη στρατηγική του Κόμματος με το Πρόγραμμά του, όπου εκτιμήθηκε ότι:\nΟ ελληνικός καπιταλισμός βρίσκεται στο τελευταίο στάδιο ανάπτυξής του, την κρατικομονοπωλιακή βαθμίδα. Στην Ελλάδα υπάρχουν οι υλικές προϋποθέσεις για το σοσιαλιστικό μετασχηματισμό. Η Ελλάδα βρίσκεται σε ενδιάμεση και εξαρτημένη θέση στο παγκόσμιο ιμπεριαλιστικό σύστημα. Καθόρισε, επίσης, το χαρακτήρα της επανάστασης ως σοσιαλιστικής.\nΗ αντιιμπεριαλιστική αντιμονοπωλιακή δημοκρατική γραμμή πάλης συμβάλλει στη συσπείρωση της μεγάλης πλειοψηφίας του λαού, στην αντίσταση και υπεράσπιση των συμφερόντων του από την επιθετικότητα του μεγάλου κεφαλαίου. Είναι ο δρόμος που βοηθά να αλλάξει ο συσχετισμός των δυνάμεων, να γίνει η προσέγγιση και κάτω από ορισμένες προϋποθέσεις να πραγματοποιηθεί το πέρασμα στο σοσιαλισμό. Επεξεργάστηκε γι' αυτό την πολιτική πρόταση για τη συγκρότηση του Αντιιμπεριαλιστικού Αντιμονοπωλιακού Δημοκρατικού Μετώπου, η οποία απασχόλησε διεξοδικά το 15ο και 16ο Συνέδριο, οι αποφάσεις των οποίων ισχύουν.\nΣτα χρόνια που μεσολάβησαν, η εξαγωγή κεφαλαίων, η συμμετοχή της χώρας μας σε ιμπεριαλιστικούς πολέμους και επεμβάσεις, η συμμετοχή στο σχεδιασμό και την προώθηση αντεργατικών και αντιλαϊκών μέτρων που προωθούν οι κυβερνήσεις και βασικά ιμπεριαλιστικά κέντρα και ενώσεις, όπως είναι η ΕΕ και το ΝΑΤΟ, η ενίσχυση των μονοπωλίων επιβεβαιώνουν ότι ενισχύθηκαν βασικά γνωρίσματα του ιμπεριαλιστικού σταδίου του ελληνικού καπιταλισμού. Η εξέλιξη αυτή υπογραμμίζει την ανάγκη για τη συγκρότηση του Αντιιμπεριαλιστικού Αντιμονοπωλιακού Δημοκρατικού Μετώπου που αποτελεί ζωτική ανάγκη για τους εργαζόμενους και κύριο καθήκον για το Κόμμα.\nΗ πολιτική πρόταση για το Αντιιμπεριαλιστικό Αντιμονοπωλιακό Δημοκρατικό Μέτωπο είναι σαφής και συγκεκριμένη. Το ΚΚΕ δε θέτει όρο για τη διαμόρφωση κοινού πλαισίου δράσης τη συμφωνία για το σοσιαλισμό, την προγραμματική του θέση ότι δεν υπάρχει ενδιάμεση εξουσία ανάμεσα στην αστική πολιτική εξουσία και τη σοσιαλιστική. Συνεπώς, δεν υποχρεώνει τις άλλες δυνάμεις της συμμαχίας να υιοθετήσουν τις μορφές κατάκτησης της σοσιαλιστικής εξουσίας στην Ελλάδα, τις νομοτέλειες της σοσιαλιστικής οικοδόμησης.\nΤο Μέτωπο συγκροτείται από κοινωνικές και πολιτικές δυνάμεις ανομοιογενείς, από άποψη κοινωνικής θέσης και ιδεολογικοπολιτικής στάσης, που όμως συμφωνούν στην ανάγκη να διεκδικηθεί ένας άλλος δρόμος εξέλιξης της ελληνικής κοινωνίας, σε αντίθεση με τα συμφέροντα των μονοπωλίων και των ιμπεριαλιστικών ενώσεων. Η συμμαχία αυτή εκφράζει αντικειμενικά μια ευρύτερη κοινωνική βάση, τα συμφέροντα της πλειοψηφίας του λαού. Η πρόταση του ΚΚΕ για το Μέτωπο υπολογίζει το συσχετισμό δύναμης, την κοινωνικοταξική διάρθρωση, τη συνολική κατάσταση που επικρατεί στη χώρα.\nΓια τη συγκρότηση του Μετώπου, απαιτείται να υπάρχει και ένα επίπεδο συμφωνίας με προγραμματικές κατευθύνσεις και στόχους πάλης, που να έχουν εσωτερική συνοχή και ιεράρχηση σε αντιμονοπωλιακή αντιιμπεριαλιστική κατεύθυνση. Το Μέτωπο προβάλλει στο λαό ότι είναι αναγκαίο να επιβληθούν στο επίπεδο της εξουσίας τα συμφέροντα των εκμεταλλευομένων, καταπιεσμένων λαϊκών δυνάμεων. Το Μέτωπο πρέπει να έχει πρόταση προς το λαό και στο επίπεδο της εξουσίας.\nΤο Κόμμα έχει διατυπώσει μια γενική ιδέα για το θέμα της εξουσίας, η οποία μπορεί να λειτουργήσει ενοποιητικά, αφού περιέχει βασικές κατευθύνσεις που τη διαχωρίζουν από τη σημερινή εξουσία και τις διάφορες παραλλαγές διαχείρισής της. Η ιδέα της λαϊκής εξουσίας και λαϊκής οικονομίας μπορεί να συστεγάσει τους μετέχοντες στο Μέτωπο.\nΗ γενική γραμμή κατεύθυνσης του Προγραμματικού πλαισίου της λαϊκής εξουσίας και της λαϊκής οικονομίας περιλαμβάνεται αναλυτικά στην Απόφαση του 16ου Συνεδρίου για το Αντιιμπεριαλιστικό Αντιμονοπωλιακό Δημοκρατικό Μέτωπο.\nΠαλεύοντας για την οικοδόμηση του Αντιιμπεριαλιστικού Αντιμονοπωλιακού Δημοκρατικού Μετώπου, για τη συνεχή ανάπτυξη και ενδυνάμωσή του, το Κόμμα διατηρεί, παράλληλα, την ιδεολογική, πολιτική και οργανωτική του αυτοτέλεια. Το αυτονόητο αυτό δικαίωμα το αναγνωρίζει επίσης και στους συμμάχους του.\nΠροωθεί με σταθερότητα και συνέπεια την πολιτική συμμαχιών και ταυτόχρονα εκθέτει ανοικτά στο λαό και τους συμμάχους το Πρόγραμμά του, που προβάλλει την αναγκαιότητα και επικαιρότητα του σοσιαλιστικού μετασχηματισμού. Εκθέτει τις θέσεις του για το πώς βλέπει το δρόμο προσέγγισης και τις προϋποθέσεις για το πέρασμα στο σοσιαλισμό.\nΣε συνθήκες ταξικών αναμετρήσεων και μεγάλης φθοράς στην επιρροή των αστικών κομμάτων και των συμμάχων τους, μπορεί να προκύψει κυβέρνηση αντιιμπεριαλιστικών, αντιμονοπωλιακών δυνάμεων, με βάση το κοινοβούλιο, χωρίς να έχουν διαμορφωθεί οι όροι για το επαναστατικό πέρασμα. Η κυβέρνηση αυτή, ανεξάρτητα από τις ριζοσπαστικές διακηρύξεις της, από την ειλικρίνεια των προθέσεών της, που το Κόμμα δεν έχει λόγο να τις αμφισβητεί προκαταβολικά, πρέπει να ανταποκριθεί σε οξυμένα αιτήματα και ζωτικές ανάγκες του λαού. Δρομολογώντας λύσεις για το λαό, με βάση και τις δεσμεύσεις της, θα υποχρεωθεί να σπρώξει τα πράγματα προς τα εμπρός. Το διάστημα που θα έχει μπροστά της δε θα είναι μεγάλο, σε συνθήκες αντεπίθεσης της ολιγαρχίας του πλούτου και των κομμάτων της, των διεθνών ιμπεριαλιστικών ενώσεων. Αν αποτύχει και ανατραπεί, λόγω συσχετισμού δύναμης ή υποκειμενικών παραγόντων ή εξαιτίας και των δύο, το εργατικό και γενικότερο λαϊκό κίνημα, οι ριζοσπαστικές δυνάμεις πρέπει να έχουν ικανότητα προσαρμογής. Να μην εγκαταλειφθεί ο στόχος. Να βρεθούν ξανά σε θέση αντεπίθεσης στο δρόμο της πάλης για την πολιτική εξουσία.\nΗ δουλιά στα κινήματα, στις επιμέρους συσπειρώσεις στην πορεία για τη συγκρότηση του Μετώπου\nΤο Κόμμα δρα με ενιαία κατεύθυνση, η οποία εξειδικεύεται, προσαρμόζεται και, με την έννοια αυτή, δημιουργικά διαφοροποιείται ανάλογα με τη μορφή και το ιδιαίτερο μέτωπο του αγώvα. Αvάλογα, δηλαδή, αν πρόκειται για δράση μέσα σε μερικότερη κοιvωvικοπολιτική συσπείρωση, σε μια μαζική οργάvωση. Αv πρόκειται για δραστηριότητα στη νεολαία, στις γυναίκες, στο χώρο της τέxvης και διαvόησης, στους επιστήμοvες κλπ.\nΔράση με βάση τη στρατηγική σημαίνει ότι στην πρώτη γραμμή μπαίνει η συμβολή στην άνοδο της πολιτικής πείρας στο πέρασμα σε μια άλλη ποιότητα που οδηγεί το κίνημα να ασκεί υπολογίσιμη πίεση. Να αποσπώνται παραχωρήσεις, να συντελούνται διαφοροποιήσεις στο συσχετισμό δύναμης, ώστε να περάσει το λαϊκό κίνημα σε αντεπίθεση.\nΗ ισχυροποίηση του Κόμματος προϋποθέτει:\nΝα προσανατολιστούν όλες οι δυνάμεις πρώτ' απ' όλα στην εργατική τάξη και το συνδικαλιστικό κίνημά της. Να γίνουν πράξη οι αποφάσεις του Πανελλαδικού Σώματος που έγινε μετά το 16ο Συνέδριο.\nΙδιαίτερη σημασία έχει η δουλιά για την ενότητα δράσης της εργατικής τάξης σε ταξική αγωνιστική κατεύθυνση και τις συμμαχίες της με τα λαϊκά στρώματα των ΕΒΕ και τη μικρομεσαία αγροτιά. Να ισχυροποιηθεί το μέτωπο απέναντι στις αντιλήψεις και πρακτικές που διαχωρίζουν τους εργαζόμενους ανάλογα με τις μορφές των εργασιακών σχέσεων, τον κλάδο και τομέα της οικονομίας, την εθνικότητα. Αναπόσπαστο στοιχείο να γίνει η συστηματική δράση για την οργάνωση των αλλοδαπών εργατών. Να αντιμετωπίζονται ρατσιστικές και εθνικιστικές απόψεις. Να ανέβει η συσπείρωση των μισθωτών διανοουμένων.\nΗ κοινωνική συμμαχία της εργατικής τάξης και των άλλων λαϊκών στρωμάτων δεν είναι υπόθεση απλής αλληλεγγύης, αλλά συνειδητοποίησης ότι είναι κοινά τα συμφέροντά τους απέναντι στην πολιτική του μονοπωλιακού κεφαλαίου και των ιμπεριαλιστικών ενώσεων.\nΝα δοθεί με επάρκεια η μάχη για την αντιμετώπιση των κρισιακών προβλημάτων που χαρακτηρίζουν το συνδικαλιστικό κίνημα, ώστε να ανέβει η οργάνωση και η πολιτική συνείδηση των εργαζομένων. Να γίνουν προγραμματισμένα βήματα για την αλλαγή του συσχετισμού της δύναμης στο συνδικαλιστικό κίνημα υπέρ των ταξικών δυνάμεων.\nΝα ανέβει η πάλη ενάντια στις αντιδραστικές αναδιαρθρώσεις, στηριγμένη στο συνεκτικό πλαίσιο πάλης που έδωσε στη δημοσιότητα η ΚΕ το Γενάρη του 2003, το οποίο πρέπει να εμπλουτίζεται με νέα αιτήματα και στόχους πάλης που απαιτούν οι εξελίξεις και η ικανοποίηση των σύγχρονων αναγκών των εργαζομένων. Να συμβάλουμε αποφασιστικά στο να διευρυνθεί και να ριζώσει το ΠΑΜΕ σε όλους τους κλάδους και χώρους δουλιάς.\nΝα στηριχτούν οι συσπειρώσεις στη μικρομεσαία αγροτιά, να ενισχυθεί η ΠΑΣΥ και να πάρει οντότητα ο αντιμονοπωλιακός πόλος στα μεσαία στρώματα.\nΝα ενισχυθεί το αντιπολεμικό αντιιμπεριαλιστικό κίνημα, το κίνημα αλληλεγγύης στους λαούς που υποφέρουν. Το μέτωπο των δημοκρατικών ελευθεριών να αποτελέσει συστατικό στοιχείο των συνδικάτων και των μαζικών φορέων.\nΥπάρχει ανάγκη και έδαφος, να αναπτυχθούν πρωτοβουλίες και ιδιαίτερα μέτωπα συνεργασίας και συσπείρωσης σε νέους χώρους και θέματα, για την Παιδεία, τον Πολιτισμό, τον Αθλητισμό, την προστασία του περιβάλλοντος, για την υγιεινή διατροφή του λαού.\nΣυγκροτούμε μέτωπο πάλης στην Τοπική Αυτοδιοίκηση, η οποία παρεμβαίνει σαν μοχλός προώθησης και εφαρμογής αντιλαϊκών πολιτικών.\nΗ ΚΕ να μελετήσει το ζήτημα των μορφών συσπείρωσης των μισθωτών επιστημόνων. Επίσης, να μελετηθεί η κατάσταση της διανόησης στις σύγχρονες συνθήκες.\nΥπάρχει, επίσης, ανάγκη η ΚΕ να επεξεργαστεί, ώστε να εκφραστεί με τη μορφή συσπείρωσης, το μέτωπο πάλης κατά της ΕΕ και του ΝΑΤΟ, κατά των επιλογών και των δεσμεύσεων που θίγουν όλες τις πλευρές της ζωής του λαού και το δικαίωμά του να αποφασίζει για το παρόν και το μέλλον του.\nΝα συμβάλουμε ώστε να ανέβει η μαζικότητα και ο μαχητικός προσανατολισμός των μαζικών λαϊκών οργανώσεων. Να υπάρχει σεβασμός στην οργανωτική τους αυτοτέλεια, να προβάλλονται τα αιτήματά τους και να δένονται μαχητικά και πειστικά, οι θέσεις του Κόμματος να πείθουν, να επηρεάζουν και να βοηθούν τη συσπείρωση, ώστε να διαμορφώνονται σε ευρύτερη κλίμακα σχέσεις πρωτοπορίας μαζί τους.\nΗ δράση του Κόμματος για τη στήριξη των συσπειρώσεων και τη συγκρότηση νέων, με βάση την αναγκαιότητα για το Μέτωπο, προϋποθέτει τη δράση στις μαζικές οργανώσεις, στα σωματεία, στους φορείς γενικά του μαζικού κινήματος.\nΤο Καταστατικό του Κόμματος υπογραμμίζει την ανάγκη όλα τα μέλη του Κόμματος να μετέχουν σε μια μαζική οργάνωση και πρώτα απ' όλα στο συνδικάτο τους, στο επαγγελματικό τους σωματείο. Μέσα απ' αυτό το καθήκον θα αντιμετωπίζεται πιο αποτελεσματικά η απομαζικοποίηση και η γραφειοκρατικοποίηση των μαζικών οργανώσεων, η ενσωμάτωση και η έλλειψη προσαρμογής τους στις νέες συνθήκες, όπου τις οδήγησαν συνειδητά και σχεδιασμένα τα αστικά κόμματα και οι οπορτουνιστές. Με τη συμμετοχή των μελών του Κόμματος στα σωματεία και τις μαζικές οργανώσεις θα γίνει μεγαλύτερη η συμβολή στη γενικότερη προσπάθεια για τη διεύρυνση του ΠΑΜΕ, της ΠΑΣΥ κλπ. με νέες δυνάμεις, ώστε να εξελιχθούν σε έναν πόλο συσπείρωσης, όπου οι εργαζόμενοι ακουμπάνε τις ελπίδες τους.\nΟι μαζικές οργανώσεις θα αποκτούν μαζικό χαρακτήρα και ριζοσπαστικό προσανατολισμό, θα καταφέρνουν να περάσουν στην αντεπίθεση, στο βαθμό που δρουν για τα λαϊκά προβλήματα όχι ευκαιριακά, αλλά με συνέχεια και προγραμματισμό. Με αντιπαράθεση στις επιζήμιες για το κίνημα απόψεις που το οδηγούν σε γραμμή συναίνεσης και παράλυσής του.\nΕίναι στην ευθύνη των μελών του Κόμματος, με το παράδειγμά τους και τη σωστή επικοινωνία, να βοηθάμε να προσελκύονται στις μαζικές οργανώσεις άνθρωποι δραστήριοι, να μετέχουν, να αναλαμβάνουν ευθύνες.\nΝα βοηθάμε στην πολυμορφία των εκδηλώσεων που βοηθούν στην ανάπτυξη της αγωνιστικής κατεύθυνσης και στην αναζωογόνηση του ενδιαφέροντος για οργανωμένη δράση. Να αναπτυχθεί πρωτοβουλία για τη συγκρότηση και νέων μορφών συσπείρωσης που αναδεικνύει η πείρα και η δράση.\nΟι μαζικοί φορείς να αναπτύσσουν πολύπλευρη δραστηριότητα, ώστε να ανεβαίνει η αγωνιστικότητα, να αναπτύσσουν δράση που σχετίζεται με τον ελεύθερο χρόνο, τον πολιτισμό και να πρωτοστατήσουν στην πάλη ενάντια σε όλα τα ναρκωτικά.\nΟι Κομματικές Οργανώσεις να βοηθήσουν τα Παραρτήματα της ΠΕΑΕΑ και του Συλλόγου Απογόνων και Φίλων της Εθνικής Αντίστασης και του Δημοκρατικού Στρατού Ελλάδας (ΔΣΕ).\nΠροϋπόθεση για τη συσπείρωση δυνάμεων είναι να απεγκλωβίζονται η εργατική τάξη και τα λαϊκά στρώματα από την επιρροή των αστικών κομμάτων και του οπορτουνισμού.\nΝα ανέβει το ιδεολογικό μέτωπο και μέσα στο μαζικό κίνημα ενάντια στην αντιλαϊκή πολιτική της κυβέρνησης της ΝΔ. Να αποκαλύπτεται η ψευτοαντιπολίτευση του ΠΑΣΟΚ, η πολιτική της συναίνεσης, η μοιρολατρία και η ταξική συνεργασία που προωθούν αυτές οι δυνάμεις. Η πολιτική ενσωμάτωσης που προβάλλει ο ΣΥΝ.\nH ευθύνη του ΚΚΕ για την ουσιαστική βοήθεια στην ΚΝΕ και στο κίνημα της νεολαίας\nΗ ισχυροποίηση του Κόμματος κρίνεται και από τη δουλιά του στη νεολαία.\nΗ πολύμορφη επίθεση που δέχεται η νεολαία, μέσα από όλο το πλέγμα των αναδιαρθρώσεων, αντικειμενικά γεννά ισχυρές τάσεις ενσωμάτωσής της στην κυρίαρχη λογική του συστήματος.\nΤαυτόχρονα, όμως, αναδείχνονται και ελπιδοφόρα σημάδια του ριζοσπαστισμού της, του αγώνα για τα προβλήματά της και την προοπτική της ζωής της.\nΤο Κόμμα χρειάζεται να συμβάλει, ώστε τα προβλήματα και οι σύγχρονες ανάγκες της νεολαίας να γίνουν υπόθεση ευρύτερα του εργατικού κινήματος. Να δώσει συγκεκριμένη στήριξη και προοπτική στους αγώνες της και ώθηση στη συμπόρευση της νεολαίας με το λαϊκό κίνημα στην πάλη για τα βασικά προβλήματα της δουλιάς, της μόρφωσης, του πολιτισμού, και του αθλητισμού. Να αντιπαλέψει τους παράγοντες που καλλιεργούν την εξαγορά συνειδήσεων, τη χυδαία εκμετάλλευση των άνεργων νέων, την παραπληροφόρηση, τον αντικομμουνισμό, τη συκοφάντηση των αγωνιστικών αξιών, της σύγχρονης ιστορίας των λαών και του επαναστατικού κινήματος στην Ελλάδα. Να γνωρίσει η νέα γενιά την ιστορία της Εθνικής Αντίστασης, της ΕΠΟΝ, του ΕΑΜ, του Δημοκρατικού Στρατού, τις αγωνιστικές παραδόσεις του λαού και τη συμβολή του ΚΚΕ. Τα ιδανικά, τις αξίες και την προσφορά του σοσιαλισμού που οικοδομήθηκε στον 20ό αιώνα.\nΣτο κέντρο της προσοχής όλου του Κόμματος, των οργάνων και των οργανώσεων πρέπει να είναι η πολιτική - ιδεολογική βοήθεια προς την ΚΝΕ, η ενίσχυση γενικότερα μορφωτικού ρεύματος στις γραμμές της και ευρύτερα.\nΗ εξασφάλιση της πορείας ανάπτυξης της ΚΝΕ απαιτεί συστηματική βοήθεια, ώστε να γνωρίζει την πολιτική και τις θέσεις του Κόμματος. Να έρθει πιο κοντά στην ιστορική πείρα του Κόμματος, να διαπαιδαγωγηθεί από την ίδια την ιστορία του κινήματος και του ΚΚΕ. Το Κόμμα, αρχής γενομένης από τη νέα ΚΕ, να αποκτήσει πλήρη και αντικειμενική εικόνα όχι μόνο για τα προβλήματα της νεολαίας, αλλά και για τον τρόπο που αυτή τα βιώνει, τα συνειδητοποιεί. Ο στόχος της ισχυροποίησης του ΚΚΕ συμβαδίζει με τη συνεχή προσπάθεια η ΚΝΕ να γίνεται γερή και μαζική. Η ιστορική προσφορά του ΚΚΕ δεν μπορεί παρά να δένεται αδιαίρετα με τη μαζική πολιτικοϊδεολογική πρωτοπόρα δράση του για τα προβλήματα της ζωής της νεολαίας, το παρόν και το μέλλον της. Η όλη διαπαιδαγωγητική δουλιά του Κόμματος και της ΚΝΕ να αποσκοπεί στο οι σύντροφοι της ΚΝΕ να γίνουν μέλη του Κόμματος.\nΤο 17ο Συνέδριο αποφασίζει να γίνει Πανελλαδική Κομματική Συνδιάσκεψη για τη νεολαία, που να αποτελέσει και το σημείο στροφής στον τομέα αυτό.\nΤο βασικό πρόβλημα είναι να αντιμετωπιστεί η συσσώρευση λαθεμένων απόψεων, για το αν σήμερα υπάρχει ανάγκη να εξειδικευτεί η δουλιά στις γυναίκες. Να αλλάξει η στάση στο ζήτημα αυτό, ώστε σε όλη την κλίμακα του Κόμματος να διαμορφώνεται επεξεργασμένη δράση στις γυναίκες, ενταγμένη στο γενικότερο προγραμματισμό δράσης.\nΟτι η στρατηγική της άρχουσας τάξης, της εργοδοσίας, χρησιμοποιεί τις παραδόσεις και τη θρησκεία για πολιτική χειραγώγηση της γυναίκας και διάδοση ψευτοεκσυγχρονιστικών και δήθεν μοντέρνων αντιλήψεων που αφήνουν απέξω τη σημασία της ταξικής πάλης. Οι εργαζόμενες γυναίκες χρησιμοποιούνται σαν όχημα για επέκταση των ελαστικών προσωρινών μορφών απασχόλησης.\nΟτι σε συνθήκες υποχώρησης και στασιμότητας του κινήματος, οι γυναίκες περνάνε σε μεγαλύτερη αναδίπλωση.\nΤο κύριο καθήκον του Κόμματος είναι η δράση για την ανάπτυξη της πολιτικής συνείδησης των γυναικών που ανήκουν στην εργατική τάξη και τα άλλα λαϊκά στρώματα, ιδιαίτερα των νέων γυναικών. Να συμβάλουμε ώστε να ανέβει η παρέμβασή μας, η δράση των συνδικάτων και των μαζικών φορέων για τα προβλήματα των γυναικών.\nΖητήματα του ιδεολογικού πολιτικού μετώπου\nΖητήματα όπου πρέπει να συγκεντρωθεί η προσοχή του Κόμματος στο θεωρητικό, μελετητικό, ερευνητικό τομέα, με βάση πάντα την εξελισσόμενη κοινωνική πραγματικότητα, σε επαφή και με τις ανάγκες του αγώνα είναι:\nΠρώτο: Επεξεργασία της αντίληψής μας για το σοσιαλισμό, με συνέχιση της προσπάθειας, να βγουν ολοκληρωμένα συμπεράσματα για τις αιτίες ανατροπής των σοσιαλιστικών καθεστώτων. Η νέα ΚΕ να εκπονήσει συγκεκριμένο πρόγραμμα και να μελετήσει μορφές συλλογικής συζήτησης των επεξεργασιών.\nΤρίτο: Συστηματική μελέτη και εμβάθυνση σε ζητήματα στρατηγικής και τακτικής, αξιοποιώντας την ιστορική πείρα του Κόμματος, παίρνοντας υπόψη και τις συγκεκριμένες ιστορικές συνθήκες μέσα στις οποίες διαμορφώθηκαν. Αυτά τα ζητήματα θα διερευνηθούν και με την έκδοση του δεύτερου τόμου της Ιστορίας του Κόμματος, που θα μπει για συζήτηση και διάλογο μέσα στο Κόμμα.\nΤέταρτο: Συστηματική θεωρητική έρευνα, μελέτη και γενίκευση της πείρας στο ζήτημα του ιμπεριαλισμού. Στα πλαίσια αυτά, να μελετηθούν συστηματικότερα οι τάσεις και οι εξελίξεις που αφορούν στη θέση της χώρας στο ιμπεριαλιστικό σύστημα, τα ζητήματα της διεθνοποίησης της ταξικής πάλης.\nΧρειάζεται καλύτερη σύνθεση των Τμημάτων της ΚΕ και να εξασφαλίζεται η διατμηματική συνεργασία. Αξιοποίηση του επιστημονικού δυναμικού του Κόμματος και της ΚΝΕ. Ανάπτυξη συνεργασίας με επιστήμονες και διανοούμενους που είναι κοντά στο Κόμμα ή ενδιαφέρονται να δουλέψουν μαζί του σε σύγχρονα ζητήματα.\nΝα ενταθεί η προσπάθεια για τη διαμόρφωση μαρξιστών επιστημόνων. Να ενισχυθεί αποφασιστικά το ΚΜΕ.\nΝα δοθεί ιδιαίτερο βάρος στην ανώτερη ποιότητα που πρέπει να κατακτήσει η προπαγάνδα και διαφώτιση και από την πλευρά μορφών και περιεχομένου.\nΑυτό που θα δώσει μεγαλύτερη πειστικότητα, ελκτικότητα και αποτελεσματικότητα στο ιδεολογικό μέτωπο και την προπαγάνδα είναι η αντεπίθεση με την προβολή της θέσης μας για το Μέτωπο, με τη διάδοση, την επεξεργασία και ανάπτυξη της θεωρίας του επιστημονικού σοσιαλισμού. Με την, σε επιστημονική βάση, αποκάλυψη του χαρακτήρα και των νόμων που διέπουν τον καπιταλισμό στο ιμπεριαλιστικό του στάδιο.\nΗ προπαγάνδα να γίνει πιο αποτελεσματική, ζωντανή και ολόπλευρη. Η εικόνα, η μουσική, η τέχνη επίσης είναι "χώροι" προβολής ιδεών, καλλιεργούν την αισθητική, ασκούν διαπαιδαγωγητικό ρόλο. Το διάβασμα, η μελέτη, ο γραπτός λόγος, παραμένουν οι πιο σημαντικές μορφές προβολής ιδεών και γνώσης.\nΟι εκδόσεις του Κόμματος, η ΚΟΜΕΠ, καθώς και η διάδοσή τους αποτελούν αναντικατάστατα όπλα στη δουλιά μας. Ολα τα μέλη του Κόμματος να αποκτήσουν διαφορετική στάση για τη μελέτη και το διάβασμα, ατομικό και συλλογικό, με τη μορφή μαθημάτων και αυτομόρφωσης, για να μπορέσει το Κόμμα να ανταποκριθεί στα σύνθετα καθήκοντα.\nΗ καθημερινή μελέτη και διάδοση του "ΡΙΖΟΣΠΑΣΤΗ" είναι σημαντικός δείκτης βελτίωσης της καθοδηγητικής μας δουλιάς.\nΗ ΚΕ και τα όργανα να πάρουν συγκεκριμένα μέτρα, για να βοηθήσουν στην άνοδο του ιδεολογικού επιπέδου του συνόλου των κομματικών δυνάμεων. Να ενθαρρύνουν την ανάδειξη της ιδεολογικής πλευράς κάθε ζητήματος στις συνεδριάσεις και των ΚΟΒ.\nΗ αντικομμουνιστική και αντισοσιαλιστική προπαγάνδα αποτελούν βασικό μέτωπο της αστικής ιδεολογίας και πολιτικής, για να συγκαλυφθεί ο επιθετικός και καθαρά ταξικός χαρακτήρας των καπιταλιστικών αναδιαρθρώσεων. Το μέτωπο απέναντι στην ιδεολογία του ιμπεριαλισμού πρέπει να γίνει πιο αιχμηρό, πιο αποκαλυπτικό, πιο ζωντανό, αφού αυτή υπεισέρχεται σε όλο το φάσμα των κοινωνικών προβλημάτων και ενδιαφερόντων, επηρεάζει ακόμα και τον τρόπο ζωής. Η προπαγάνδα και διαφώτιση πρέπει να θίγουν βαθιά όλους εκείνους τους παράγοντες και τις αντιλήψεις που αναπαράγουν και εντείνουν το πρόβλημα της αλλοτρίωσης και ενσωμάτωσης.\nΤο ιδεολογικό μέτωπο και οι επεξεργασίες να αποκτήσουν καλύτερη ποιότητα στην ιδεολογική και πολιτική αντίκρουση των οπορτουνιστικών αντιλήψεων και θεωριών. Πάλη κατά του ιμπεριαλισμού με αδύνατο, ανεπεξέργαστο μέτωπο ενάντια στα αστικά κόμματα, στη σοσιαλδημοκρατία και τον οπορτουνισμό είναι αδιανόητη.\nΣε περίοδο που το κίνημα υποχωρεί, ο οπορτουνισμός στηρίζει χωρίς κανένα δισταγμό, με τον ένα ή τον άλλον τρόπο την αστική ιδεολογία, την αντικομμουνιστική και αντισοσιαλιστική εκστρατεία. Σε περιόδους που το κίνημα ετοιμάζεται να αντεπιτεθεί, τότε δε διστάζει να ασκεί κριτική στα αστικά κόμματα, να εμφανίζεται ότι παίρνει αποστάσεις από τη σοσιαλδημοκρατία, διατηρεί όμως σταθερή τη σοσιαλδημοκρατική του προγραμματική κατεύθυνση.\nΗ "αντινεοφιλελεύθερη" πρόταση που προβάλλει όχι μόνο απέχει, αλλά ουσιαστικά βρίσκεται σε αντιπαράθεση με την αντιιμπεριαλιστική αντιμονοπωλιακή κατεύθυνση. Η κεντρική του ιδέα: ότι είναι δυνατή η ρύθμιση της καπιταλιστικής αγοράς και το πάντρεμα των καπιταλιστικών αναδιαρθρώσεων με μια κοινωνική πολιτική υπέρ των εργαζομένων βάζει εμπόδια στην ανάπτυξη της ταξικής πάλης.\nΗ διαφορά του Κόμματος με τον οπορτουνισμό είναι στο με ποια γραμμή και στρατηγική είναι εφικτό το λαϊκό κίνημα να έχει κατακτήσεις, να έχει επιτυχίες, που θα δώσουν όχι απλά μια προσωρινή βελτίωση της ζωής, αλλά και την αισιοδοξία να τραβήξει μπροστά.\nΗ ιδεολογικοπολιτική αντιπαράθεση με τον ΣΥΝ, ως οργανωμένου φορέα του οπορτουνισμού, είναι αναγκαία εξαιτίας του επιζήμιου ρόλου που παίζει με την καλλιέργεια αυταπατών και αποπροσανατολισμού αγωνιστικών δυνάμεων στην Ελλάδα και τις διεθνείς δραστηριότητες.\nΗ αναδιάταξη δυνάμεων,η ανάπτυξη των γραμμών του Κόμματος και η οικοδόμηση στους χώρους εργασίας και κλάδους\nΓια να ανέβουν οι υποκειμενικές ικανότητες και δυνατότητες του Κόμματος χρειάζεται: Να αναδιατάξει τις δυνάμεις του πιο αποφασιστικά, εύστοχα και με επιτελικό πνεύμα, με βάση το χαρακτήρα και τα καθήκοντά του. Να ολοκληρωθεί η προσπάθεια, που ξεκίνησε τα τελευταία χρόνια, για τη σχεδιασμένη ανάπτυξη των δυνάμεων και την οικοδόμηση στην εργατική τάξη, γενικότερα στους εργασιακούς χώρους και τους κλάδους.\nΗ ανανέωση των γραμμών του Κόμματος με νέες δυνάμεις από την εργατική τάξη απαιτεί συγκεκριμένο σχεδιασμό και σταθερό, επίμονο έλεγχο. Χρειάζεται να δημιουργούνται προϋποθέσεις με ολοκληρωμένη πολιτικοϊδεολογική και μαζική δουλιά, ώστε να καλλιεργείται το έδαφος για προγραμματισμένη στρατολογία από την εργατική τάξη, τα λαϊκά στρώματα των ΕΒΕ, τη φτωχή αγροτιά, τους μισθωτούς επιστήμονες, τις γυναίκες.\nΠροσανατολισμός του Κόμματος είναι: Να αυξηθούν οι κλαδικές ΚΟΒ και Αχτίδες, οι ΚΟΒ στους τόπους δουλιάς, οι παραγωγικές ΚΟΒ σε εδαφική βάση. Να εκπονηθεί, στη βάση της πείρας, πολιτική ανάδειξης και ανάπτυξης εργατικών στελεχών και ανάμεσά τους γυναικών και νέων σε ηλικία, με υψηλό επίπεδο πολιτικής και θεωρητικής μόρφωσης και αξιόμαχη δράση. Κάθε ΚΟΒ να αναπτύσσει στενούς δεσμούς με τους φίλους και οπαδούς, συνεργαζόμενους, εργαζόμενους που ενδιαφέρονται για τις θέσεις του ΚΚΕ. Να έχει ένα διευρυνόμενο περίγυρο για κοινή δράση στο κίνημα, στις συσπειρώσεις. Συστηματικά να ενημερώνει, να ακούει γνώμες και προτάσεις.\nΗ αναδιάταξη των δυνάμεων, που ξεκίνησε εδώ και λίγα χρόνια με στόχο τη βελτίωση του προσανατολισμού και του περιεχομένου δράσης, συνάντησε δυσκολίες, είτε γιατί δεν εξηγήθηκε ολοκληρωμένα ο στόχος της, είτε γιατί σε ορισμένες περιπτώσεις πήρε τυπικό χαρακτήρα. Γι' αυτό προσεκτικά να εξεταστεί πού υπήρξαν δυσκολίες, ώστε να γίνουν αλλαγές και διορθώσεις όπου χρειάζεται.\nΟι Κομματικές Οργανώσεις πρέπει να εξετάσουν πώς θα προωθήσουν την αναδιάταξη των κομματικών δυνάμεων με βάση τα κριτήρια που αναφέρονται στις Θέσεις.\nΤο 17ο Συνέδριο ψήφισε ειδική Απόφαση για το Διεθνές Κομμουνιστικό Κίνημα. Στην προσυνεδριακή συζήτηση, διατυπώθηκαν ερωτήματα και ανησυχίες για τις εξελίξεις, κυρίως στην Κίνα, αλλά και σε άλλες χώρες που επιδιώκουν τη σοσιαλιστική οικοδόμηση. Τα μέλη του Κόμματος συμμερίστηκαν τις εκτιμήσεις των Θέσεων της ΚΕ για την οικονομία της Κίνας, την εμφάνιση εκμεταλλευτικών κοινωνικών δυνάμεων με πολιτικές εκφράσεις στην κινεζική κοινωνία και εκφράστηκε η ανησυχία για τους κινδύνους που περικλείουν αυτές οι εξελίξεις. Οι ανησυχίες διατυπώνονται στη βάση της αρνητικής εμπειρίας από τη νίκη της αντεπανάστασης και την καπιταλιστική παλινόρθωση στις πρώην σοσιαλιστικές χώρες της Κεντρικής και Ανατολικής Ευρώπης.\nΤο ΚΚΕ ενδιαφέρεται να μελετήσει τις εξελίξεις σε αυτή τη χώρα, όπως και στις άλλες χώρες, στην Κούβα, στο Βιετνάμ, στη ΛΔ Κορέας, μέσα και από διμερείς σχέσεις. Παίρνει, ταυτόχρονα, υπόψη τις ιδιαιτερότητες από χώρα σε χώρα, τις ιδιαίτερες δυσκολίες που αντιμετωπίζουν από την ιμπεριαλιστική πίεση και τον αποκλεισμό. Ανεξάρτητα από διαφορές αρχών με την εμφανή ενίσχυση των καπιταλιστικών σχέσεων στην Κίνα, ανεξάρτητα από διαφορετικές εκτιμήσεις κατά περίπτωση με άλλα κόμματα, θα συνεχίσει την αλληλεγγύη στους λαούς, που βρίσκονται στο στόχαστρο της ιμπεριαλιστικής επίθεσης. Το ίδιο ισχύει και για όλους τους λαούς της Γης, που δέχονται τα πυρά των ιμπεριαλιστικών δυνάμεων.\nΗ ευθύνη της Κεντρικής Επιτροπής\nΗ ΚΕ και τα βοηθητικά της Τμήματα να κατακτήσουν επιτελική ικανότητα καθοδήγησης, όσον αφορά στο περιεχόμενο, στις μορφές και τις μεθόδους, ώστε να συμβάλλουν στην ενιαία αντίληψη δράσης και στην ικανότητα εξειδίκευσης.\nΤόσο η ΚΕ, όσο και τα εκλεγμένα καθοδηγητικά όργανα, να είναι ασυμβίβαστα με τη γενικολογία και την αποσπασματικότητα, με τον υποκειμενισμό, τον εμπειρισμό και τον πρακτικισμό, για να εμπλουτίζεται η εσωκομματική ζωή, να αναπτύσσεται η συλλογικότητα και η εσωκομματική δημοκρατία. Τα μέλη και στελέχη του Κόμματος να γνωρίζουν όλα εκείνα τα στοιχεία που τους δίνουν τη δυνατότητα, σε συνδυασμό και με την ατομική πείρα και κρίση τους, να τοποθετούνται. Πιο συχνά, ανάλογα με τις εξελίξεις και τις ανάγκες του κινήματος, να γίνονται γενικότερες συζητήσεις μέσα στο Κόμμα για σημαντικά πολιτικά, ιδεολογικά, εσωτερικά και διεθνή ζητήματα. Είναι στην ευθύνη, πριν απ' όλα της ΚΕ και των καθοδηγητικών οργάνων, με προγραμματισμό και ευαισθησία, να δημιουργούν αυτές τις προϋποθέσεις, παίρνοντας υπόψη τις ανάγκες που αναδεικνύουν οι ΚΟΒ.\nΔε φτάνει η ΚΕ να επεξεργάζεται σωστές αποφάσεις, να κάνει εύστοχες επιλογές, να έχει ικανότητα πρόγνωσης. Κάθε κρίκος κομματικής δουλιάς πρέπει να παίζει το δικό του δημιουργικό ρόλο στην επεξεργασία των κατευθύνσεων και καθηκόντων στο χώρο του, στον εμπλουτισμό τους με τις τοπικές και ειδικές εμπειρίες, με τα ιδιαίτερα προβλήματα.\nΗ καθοδηγητική δουλιά, ως περιεχόμενο, προσανατολισμός και μέθοδος, να οδηγεί στην άνοδο της προσωπικής ευθύνης και ικανότητας των στελεχών και των μελών του Κόμματος, στην ανάπτυξη πνεύματος δημιουργικής πρωτοβουλίας. Τα στελέχη να βοηθούν με αρθρογραφία για τη γενίκευση της πείρας και την ενίσχυση των πολιτικών χαρακτηριστικών της καθοδήγησης.\nΚαθοριστική προϋπόθεση είναι η βελτίωση της κοινωνικής σύνθεσης όλων των οργάνων, των γραμμών του Κόμματος, η ανανέωση με νέο αίμα από την εργατική τάξη, από νέους σε ηλικία και γυναίκες.\nΗ ΚΕ, από κοινού με τα καθοδηγητικά όργανα, πρέπει να εκπονήσει συγκεκριμένο σχέδιο πολιτικής βοήθειας στην ανάπτυξη και ανάδειξη στελεχών. Στα επόμενα χρόνια θα απαιτηθεί πιο πλατιά ανανέωση.\nΒασικό κριτήριο για την ευθύνη της ΚΕ και το θετικό της ρόλο είναι, με τη δουλιά της, να ανεβάζει τη συλλογική και ατομική προσφορά, το επίπεδο της κριτικής και της αυτοκριτικής, που αποτελούν βασικό μέσο για την έγκαιρη διόρθωση λαθών, για τη μη αναπαραγωγή και επανάληψή τους.\nΗ δράση του Κόμματος απαιτεί διάθεση περισσότερων πόρων, για την αναβάθμιση και βελτίωση, τον εμπλουτισμό της μαζικής προπαγάνδας, ιδιαίτερα τη βελτίωση των κομματικών εντύπων, του "902", για τη στήριξη της δουλιάς του Κόμματος σε επιστημονική βάση, για τη βελτίωση της διεθνούς δράσης του.\nΟρισμένες βελτιώσεις μπορούν να γίνουν και με την καλύτερη αξιοποίηση και συσπείρωση δυνάμεων.\nΠαραμένει κύριο και βασικό, όλα τα μέλη του Κόμματος, όχι μόνο να συνεισφέρουν με βάση τις καταστατικές υποχρεώσεις, αλλά να συνδυάζουν την πολιτική δουλιά με τη μόνιμη οικονομική δραστηριότητά τους. Οι εργαζόμενοι, τα λαϊκά στρώματα που υποφέρουν στηρίζουν το Κόμμα φτάνει να απευθυνθούμε σταθερά σ' αυτούς. Η οικονομική στήριξη του ΚΚΕ, όπως έχει αποδείξει η ιστορία του, μπορεί να εξασφαλιστεί ακόμα και σε συνθήκες οικονομικής δυσπραγίας.


Αντεπίθεση Σόιμπλε: Η Βρετανία έχει μεγαλύτερο πρόβλημα... - Star.gr\nΠΟΛΙΤΙΚΗ - ΟΙΚΟΝΟΜΙΑ Παρασκευή, 18 Ιανουαρίου 2013, 19:04\nΑντεπίθεση Σόιμπλε: Η Βρετανία έχει μεγαλύτερο πρόβλημα χρέους από την ευρωζώνη\n«Για να μην... αναφερθώ στις ΗΠΑ»!\nΣτην αντεπίθεση πέρασε ο Βόλφγκανγκ Σόιμπλε, ο οποίος τόνισε ότι μπορεί να έχει βρεθεί η ευρωζώνη στον κυκεώνα της κριτικής για την κρίση χρέους ωστόσο ΗΠΑ και Βρετανία είναι σε πολύ χειρότερη κατάσταση.\n«Το πρόβλημα των υψηλών δημοσιονομικών χρεών δεν περιορίζεται στην πληγείσα από την κρίση Ευρωζώνη. Η Βρετανία έχει υψηλότερο κρατικό χρέος από τον ευρωζωνικό μέσο όρο, για να μην αναφερθώ στις Ηνωμένες Πολιτείες της Αμερικής» σημείωσε ο Σόιμπλε.\nΟ Γερμανός υπουργός Οικονομικών εξέφρασε την ανησυχία του και για την πολιτική της νέας κυβέρνησης της Ιαπωνίας, η οποία υποσχέθηκε μεγάλη αύξηση στις δαπάνες για τα τονωθεί η οικονομία, και εκτίμησε ότι υπάρχει υπερβολική ρευστότητα στις παγκόσμιες οικονομικές αγορές.


Συγκλονιστικό φινάλε σε υπόθεση απαγωγής. Βρέθηκε μετά από 18 χρόνια - Κόσμος | News 24/7\nΣυγκλονιστικό φινάλε σε υπόθεση απαγωγής. Βρέθηκε μετά από 18 χρόνια\nΤην είχε απαγάγει λίγες ώρες μετά τη γέννησή της, μία γυναίκα ντυμένη νοσοκόμα. Για 18 χρόνια, πίστευε ότι ήταν η μητέρα της (Pics)\nnews247 14 Ιανουαρίου 2017 08:30\nΗ Καμίγια Μόμπλει, 18 χρονών, εντοπίστηκε στο Γουαλτερμπόρο της Νότιας Καρολίνας, σύμφωνα με το γραφείο του σερίφη στο Τζάκσονβιλ, που εξακρίβωσε την ταυτότητα της μέσα από διενέργεια ενός τεστ DNA.\nΗ κατάσταση της υγείας της φαίνεται να είναι καλή, με τον σερίφη Μάικ Γουίλιαμς να την περιγράφει ως «μια κανονική 18χρονη κοπέλα».\nΟι αρχές εντόπισαν την Μόμπλει μέσα από υποδείξεις του εθνικού κέντρου αγνοουμένων παιδιών και παιδιών θύματα εκμετάλλευσης. Της είχαν δώσει διαφορετικό όνομα, μέσα από πλαστά έγγραφα, όπως σημείωσε ο σερίφης, χωρίς να αναφέρει το όνομα αυτό.\n«Ξεκίνησε, πιθανώς πριν από δύο μήνες, να έχει μια αίσθηση ότι ίσως να είχε εμπλακεί σε όλο αυτό με κάποιο τρόπο», τόνισε ο σερίφης.\nΟι αρχές συνέλαβαν την Γκλόρια Γουίλιαμς, 51 ετών, στην Νότια Καρολίνα με τις κατηγορίες της απαγωγής και της παρεμβολής στην επιμέλεια παιδιών, όπως ανέφερε ο σερίφης.\nΗ υπόθεση προκάλεσε έντονο ενδιαφέρον και οδήγησε τις αρχές να ακολουθήσουν περισσότερες από 2.500 πληροφορίες.\n«Συνομιλούμε με όσους περισσότερους ανθρώπους μπορούμε για να προσπαθήσουμε να σκιαγραφήσουμε τι μπορεί να συνέβη πριν από 18 χρόνια», είπε ο σερίφης. «Πολλά ερωτήματα παραμένουν αναπάντητα», πρόσθεσε.\nΗ Γκλόρια Γουίλιαμς θα εκδοθεί στην Φλόριντα, σύμφωνα με τις αρχές και βρίσκεται αντιμέτωπη με ισόβια ποινή κάθειρξης.\nΑπειλές και ρατσιστικά σχόλια Σουηδών σε Ντουρμάζ\nCOPYRIGHT © Sun Jun 24 12:14:46 EEST 2018 NEWS 24/7. ALL RIGHTS RESERVED.


Εγκύκλιος Ε.Φ.Κ.Α. 4/2017 Ασφάλιση στον Ενιαίο Φορέα Κοινωνικής Ασφάλισης (Ε.Φ.Κ.Α.) - κατ εφαρμογή των διατάξεων του ν. 4387/2016 -Μελών Εταιριών ή Συνεταιρισμών και Μελών Διοικητικού Συμβουλίου Ανωνύμων Εταιριών ή Αγροτικών Συνεταιρισμών, για τις αμοιβές που λαμβάνουν, είτε στα πλαίσια εξαρτημένης εργασίας, είτε με την ιδιότητα του μέλους Δ.Σ.\nΑφορά : Εγκύκλιος 4/2017 του Ε.Φ.Κ.Α. ασφάλιση Μελών Εταιριών ή Συνεταιρισμών και Μελών Διοικητικού Συμβουλίου Ανωνύμων Εταιριών ή Αγροτικών Συνεταιρισμών, για τις αμοιβές που λαμβάνουν, είτε στα πλαίσια εξαρτημένης εργασίας, είτε με την ιδιότητα του μέλους Δ.Σ.


Ο Χριστόφιας στο στρατόπεδο της ΕΛΔΥΚ. - OnAlert.gr\nΟ Χριστόφιας στο στρατόπεδο της ΕΛΔΥΚ.\n23.12.2010 | 06:05\nΜε την ευκαιρία των εορτών των Χριστουγέννων και της Πρωτοχρονιάς, ο Πρόεδρος της Κυπριακής Δημοκρατίας επισκέφθηκε το στρατόπεδο της Ελληνικής Δύναμης Κύπρου (ΕΛΔΥΚ), όπου ευχήθηκε καλές γιορτές σε αξιωματικούς και οπλίτες και χάρισε αναμνηστικά δώρα.\nΟ Πρόεδρος Χριστόφιας, μιλώντας στους άνδρες της ΕΛΔΥΚ, τους ευχήθηκε να έχουν μια καλή και καρποφόρα παραμονή και να συμβάλουν στην αποτρεπτική δύναμη της Εθνικής Φρουράς και της Κύπρου.\n«Έχω γνωρίσει την ΕΛΔΥΚ από κοντά σε πολύ δύσκολες και τραγικές στιγμές, την ώρα που προδομένοι οι οπλίτες της έδιναν μάχες ζωής και θανάτου για να κρατηθεί ο εισβολέας μακριά από το αεροδρόμιο Λευκωσίας», ανέφερε ο Κύπριος Πρόεδρος.\nΕίπε ότι το 1974 υπηρέτησε ως νοσοκόμος στο Υγειονομικό και την ώρα της επιστράτευσης κλήθηκε για τραυματιοφορέας στο χώρο του αεροδρομίου Λευκωσίας και είδε με τα ίδια του τα μάτια πόσο ηρωικά αγωνίστηκαν τα παιδιά της ΕΛΔΥΚ για να κρατήσουν το αεροδρόμιο και το κράτησαν. «Αυτά τα συναισθήματα και τα αισθήματα τα κουβαλώ μαζί μου και θα τα πάρω στον τάφο τιμώντας αυτά τα ηρωικά παιδιά», τόνισε. Ο Πρόεδρος Χριστόφιας ευχαρίστησε την Ελλάδα και τον ελληνικό λαό, τις πολιτικές δυνάμεις και τους απλούς ανθρώπους, διότι, όπως είπε, συνεχίζουν με ζήλο, με αγάπη, να στέκονται στο πλευρό της Κύπρου.\n«Είμαι σίγουρος ότι μαζί θα διαβούμε τα αγκάθια της τραγωδίας, θα επανενώσουμε την Κύπρο και το λαό μας και κάποια στιγμή επιτέλους να χαρούμε όλοι μαζί την ελευθερία σε αυτό τον τόπο», κατέληξε ο Κύπριος Πρόεδρος.


Σύνδεση κεντρικού ηχείου με ενισχυτή - Σελίδα 2\nΣύνδεση κεντρικού ηχείου με ενισχυτή\nΘέμα: Σύνδεση κεντρικού ηχείου με ενισχυτή\n15-07-2018, 11:02 #11\nRe: Σύνδεση κεντρικού ηχείου με ενισχυτή\nΕχω βρεί ένα παλιό της MISSION εξαιρετικό ,λέω να κάνω μια προσπάθεια!\n15-07-2018, 11:11 #12\nRe: ΣΥΝΔΕΣΗ ΚΕΝΤΡΙΚΟΥ ΗΧΕΙΟΥ ΜΕ ΕΝΙΣΧΥΤΗ\nΑρχική Δημοσίευση από apo1\nΑν κατάλαβα καλά θα χρησιμοποιήσω μόνο το ένα κανάλι απο τηλεόραση μέχρι έξοδο ενισχυτή , όμως δεν θα έχω έτσι έστω και μονοφωνικά όλη την πληροφορία, θα μου λείπει προσθετη πληροφορία απο το δεξί,κατάλαβα σωστά ή όχι ;\nΌχι ακριβώς. Από τηλεόραση σε ενισχυτή, φυσιολογικά θα συνδέσεις στις αντίστοιχες εισόδους L - R .\nΤο πρόβλημα είναι η σύνδεση του ενισχυτή με το ηχείο αφού είναι μόνο ένα. Άρα, ανάλογα με την έξοδο που θα δώσεις στο ηχείο, θ' ακούς και την πληροφορία απ' το αντίστοιχο κανάλι. Αφού ο ενισχυτής σου δεν έχει επιλογή mono - stereo θα πρέπει να βρεις ένα ίδιο ηχείο με αυτό που έχεις και να το συνδέσεις στο άλλο κανάλι. Για να μην είναι μισές οι πληροφορίες που θ' ακούς.\nΑν πιστεύεις ότι μπορείς να «επενδύσεις» στις δυνατότητες του ενισχυτή, ψάξε να βρεις ένα ίδιο ηχείο για το άλλο κανάλι, ή αν δεν μπορείς να βρεις ίδιο, κάτι τέτοιο https://www.skroutz.gr/s/4148170/Mag...preme-102.html που σε κάθε περίπτωση, θ' ακούς πολύ καλύτερα, απ' ότι με τα ηχεία της τηλεόρασης.\nΕίναι καθαρά στο έως που θέλεις και μπορείς βέβαια να φτάσεις.\n15-07-2018, 11:13 #13\nΔεν παίζει καμία περίπτωση να βρεθεί και το άλλο;\n15-07-2018, 11:36 #14\nΑν μπορείς πες μας ποιό είναι το διαθέσιμο ηχείο και ποιος ο διαθέσιμος ενισχυτής, για να δούμε τι μπορούμε να κάνουμε, ποια λύση μπορεί να σκεφτούμε.\n15-07-2018, 12:57 #15\nΚάτι σε single stereo ή παθητική ηχοβάση/ηχομπάρα χρειάζεσαι. Αν καταλαβαίνω καλά υπάρχει λόγος που θέλεις μια μονάδα ηχείου και όχι δυο.\n15-07-2018, 13:08 #16\nΠαίζει να με προσπέρασες αβασάνιστα? Όταν συνδέσεις μόνο το L στην τηλεόραση θα πάρεις κατά πάσα πιθανότητα τον μονοφωνικό της τηλεόρασης.\nΆμα είναι να βρεις και δεύτερο να πας σε κανονικό ζευγάρι L-R όχι 2 κεντρικά. Το κεντρικό θα σου χρειαστεί αργότερα.\n15-07-2018, 13:57 #17\nΗ καλύτερη λύση είναι η ηχομπάρα, συμφωνώ.\nΕάν πάλι πρέπει οπωσδήποτε (?) να χρησιμοποιηθούν τα υπάρχοντα περισσευούμενα ηχείο και ενισχυτής οι μόνες λύσεις που μπορώ να σκεφτώ είναι να παρεμβάλεις μεταξύ TV και ενισχυτή είτε μία μικρή οικονομική κονσόλα (μίκτη), είτε ένα μικρό οικονομικό επίσης monitor controller, τα οποία να έχουν δυνατότητα μονοφωνικής εξόδου του σήματος.\nΠαράδειγμα μικρής κονσόλας:\nΠαράδειγμα μικρού Monitor Controller:\nΣε κάθε περίπτωση θα υπάρχει κόστος, έστω και σχετικά μικρό. Επίσης σε κάθε περίπτωση θα χρησιμοποιείς μόνο το ένα κανάλι του ενισχυτή σου.\nΕκείνο που πρέπει να αποφύγεις με κάθε θυσία είναι να βάλεις χέρι και να προσπαθήσεις να ενώσεις τα καλώδια εξόδου ενισχυτή, διότι αφενός μπορείς να κάψεις κάτι αφετέρου μπορεί να συμβεί ατύχημα!\n15-07-2018, 15:39 #18\nΜια λύση είναι το Chario Reflex Doppia.\nΠρόκειται για ηχείο stereo παθητικό.\nΣυνολικά έχει 10 μεγάφωνα.\nΔύο tweeter, δύο midrange εμπρός και δύο woofer από κάτω.\nΚαι τέσσερα tweeter στην πλάτη (δύο ανά πλευρά) σε γωνία 45 μοιρών. Η Chario ονομάζει την τεχνολογία αυτή Boxer Engine.\nΑυτά είναι υπεύθυνα για τη δημιουργία αληθοφανούς ήχου stereo, κάτι που ξεπερνά το εμπόδιο της δημιουργίας στερεοφωνικής απεικόνισης από ένα "κουτί".\nΣυνδέεις τις εξόδους L+R του ενισχυτή σου και τέλος!\n15-07-2018, 17:45 #19\n15-07-2018, 19:52 #20


Κοροναϊός: Λουκέτο στις παιδικές χαρές της Νέας Υόρκης - ΤΑ ΝΕΑ\ntanea.gr > Κόσμος > Κοροναϊός: Λουκέτο στις παιδικές χαρές της Νέας Υόρκης\nΣτις 2.000 τα θύματα\nΤα θύματα του κοροναϊού αγγίζουν τις 2.000 στην πολιτεία της Νέας Υόρκης\nTANEA Team 1 Απριλίου 2020 | 21:58\n«Οι νέοι άνθρωποι πρέπει να πάρουν αυτό το μήνυμα και ακόμη δεν το έχουν πάρει, εξακολουθούμε να βλέπουμε πολλές περιπτώσεις με πολύ μεγάλη πυκνότητα από νέους ανθρώπους», είπε ο κυβερνήτης.\n«Οπότε θα πάρουμε πιο δραστική δράση. Θα κλείσουμε τις παιδικές χαρές της Νέας Υόρκης». Πρόσθεσε πως οι ανοικτοί χώροι σε πάρκα θα παραμείνουν διαθέσιμοι για τον κόσμο να «περπατούν, να τους βλέπει λίγο ο ήλιος».\nΠαράλληλα είπε πως η αστυνομία της Νέας Υόρκης πρέπει να «γίνει πιο επιθετική» για να επιβάλει την κοινωνική αποστασιοποίηση.\n«Η μόνη ελπίδα για μια πολιτεία σε αυτό το σημείο είναι η ικανότητα της ομοσπονδιακής κυβέρνησης να ανταποκριθεί με επιτυχία», κατέληξε ο κυβερνήτης.\n, αυστηροποιώντας τα μέτρα κοινωνικής αποστασιοποίησης για τον περιορισμό της εξάπλωσης του νέου κορονοϊού, τα θύματα του οποίου αγγίζουν τα 2.000 στην πολιτεία.\n«Οι νέοι άνθρωποι πρέπει να πάρουν αυτό το μήνυμα και ακόμη δεν το έχουν πάρει, εξακολουθούμε να βλέπουμε πολλές περιπτώσεις με πολύ μεγάλη πυκνότητα από νέους ανθρώπους», είπε ο κυβερνήτης. «Οπότε θα πάρουμε πιο δραστική δράση. Θα κλείσουμε τις παιδικές χαρές της Νέας Υόρκης». Πρόσθεσε πως οι ανοικτοί χώροι σε πάρκα θα παραμείνουν διαθέσιμοι για τον κόσμο να «περπατούν, να τους βλέπει λίγο ο ήλιος».


Αν Έχετε Καλύτερο Τίτλο από το «Χαρακίρι», Προσλαμβάνεστε… - POPAGANDA\nΔε γίνεται να φάνε αυτό το γκολ. Δε γίνεται να φάνε αυτό το γκολ στο 4ο λεπτό των καθυστερήσεων. Δε γίνεται να φάνε αυτό το γκολ στο 4ο λεπτό των καθυστερήσεων ενός νοκ-άουτ αγώνα στη φάση των 16 του Παγκοσμίου Κυπέλλου. Δεν εξετάζουμε το ότι προηγήθηκαν 2-0 και είχαν λιγότερο από ένα ημίχρονο να διατηρήσουν το προβάδισμα. Το Βέλγιο είναι μια σαφώς ανώτερη ποιοτικά ομάδα, όχι ότι οι Ιάπωνες είναι τσουρουκάδες – ίσα ίσα μια χαρά στρωτά κάτω τη μπάλα παίζουν, είναι ταχύτατοι και, συνήθως, συνεισφέρουν στο να βλέπουμε θεαματικά παιχνίδια όπως σαφώς ήταν το (μισό) χθεσινό. Οι «κόκκινοι διάβολοι» χθες, όταν βρέθηκαν πίσω στο σκορ, φόρτωσαν την αντίπαλη περιοχή με έξτρα παίκτες, κατέφυγαν στις σέντρες (που εδώ, σε αντίθεση με ότι συμβαίνει συνήθως, ήταν επιβεβλημένη επιλογή και όχι απονενοημένο διάβημα) κι εκμεταλλεύτηκαν τη μεγάλη διαφορά σε σωματικά προσόντα. Ήταν σχεδόν κωμικό, σε κάποιες φάσεις, να βλέπεις τους καμικάζι ιάπωνες σέντερ μπακ να προσπαθούν να σκαρφαλώσουν πάνω στον θηριώδη Λουκάκου. Προς υπεράσπισή τους, βέβαια, οι Ιάπωνες δεν είναι ότι το γύρισαν εντελώς στο ταμπούρι μετά το 2-0. Σχεδόν κάθε φορά που κατέβαιναν, απειλούσαν. Φτιάχνοντας 3-4 καταστάσεις που πλησίασαν στο τρίτο γκολ, με το οποίο θα είχαν καθαρίσει.\nΝεϊμάρ σκόρερ χθες, ευτυχώς χωρίς τα μακαρόνια στο κεφάλι… φωτό: EPA/WALLACE WOON\nΚοιτάζοντας λίγο πιο ψύχραιμα βεβαια το ταμπλό των διασταυρώσεων, όσο κι αν οι Γιαπωνέζοι κέρδισαν τη συμπάθειά (που είχαν χάσει) χθες, ο προημιτελικός Βραζιλία – Βέλγιο είναι ένα ματς που όλοι περιμένουμε από την αρχή του Μουντιάλ. Ίσως οι δύο πιο προικισμένες τεχνικά ομάδες από τις 32, σε μια αναμέτρηση που αν δεν επικρατήσει το «φοβάται ο Βέλγος το θεριό», μπορεί να μας μείνει κι αξέχαστο. Χρησιμοποίησα σκόπιμα τους Ευρωπαίους για να παραφράσω τον θυμόσοφο ελληνικό λαό, γιατί είναι δεδομένο ότι θα φυλάγεται ο Βραζιλιάνος.\nΕδώ, ο Νεϊμάρ την στιγμή που κοιτά τον Χάρο στα μάτια. Κι επιβιώνει… φωτό: TATYANA ZENKOVICH EDITORIAL USE ONLY


Κυκλοφορεί σε όλα τα εξειδικευμένα σημεία διανομής το περιοδικό Security Report Φεβρουαρίου, πάντα μαζί με το περιοδικό Ψηφιακή Τηλεόραση και το νέο περιοδικό «NOW».\nΟι κορυφαίες τάσεις και τεχνολογίες που θα μας απασχολήσουν το 2021. Η ανάπτυξη, ανεξάρτητα από το τι συνέβη το 2020, είναι αυτό που οι περισσότεροι κατασκευαστές και εταιρίες ασφαλείας περιμένουν και οι νέες τεχνολογίες που έρχονται στο προσκήνιο θα αποτελέσουν για ακόμα μία φορά κινητήρια δύναμη του κλάδου. Ενημερωθείτε για τις κορυφαίες τεχνολογίες που αναμένεται να ξεχωρίσουν το 2021.\nData Centers και ασφάλεια. Σήμερα τα προσωπικά δεδομένα των χρηστών θεωρούνται πιο πολύτιμα ακόμα και από τις ίδιες τις ηλεκτρονικές συσκευές. Είναι τόσο πολύτιμα για τους ανθρώπους, τις επιχειρήσεις και τις χώρες που πλέον θεωρούνται κινητήριος μοχλός της ψηφιακής οικονομίας. Τα κέντρα δεδομένων-Data Centers, επομένως, απαιτούν ισχυρή προστασία και η φυσική ασφάλεια τους είναι ζωτικής σημασίας, καθώς οποιαδήποτε παραβίαση θα μπορούσε να οδηγήσει σε τεράστιες απώλειες.\nΦωτισμός και ασφάλεια. Υπάρχουν τα προφανή αποτρεπτικά μέσα, όπως τα επαγγελματικά συστήματα συναγερμού, οι κάμερες, τα access control και πολλά ακόμα. Τα εν λόγω μέσα έχουν αποδειχθεί εξαιρετικά χρήσιμα για την αποτροπή και την αντιμετώπιση δυσάρεστων περιστατικών. Ο φωτισμός άραγε μπορεί να αποτελέσει ακόμα ένα εργαλείο για την πρόληψη διαρρήξεων; Σε αρκετές περιπτώσεις, ναι!\nΕγκατάσταση συναγερμού. Η εγκατάσταση ενός συστήματος συναγερμού στο σπίτι ή την επιχείρησή αποτελεί μία σοβαρή επένδυση. Πολλοί ιδιοκτήτες ακινήτων επιλέγουν για την ασφάλεια της οικίας τους DIY συσκευές και συστήματα συναγερμού για να μειώσουν το κόστος, ωστόσο αυτό που δεν γνωρίζουν είναι ότι εγκαθιστώντας ένα σύστημα συναγερμού χωρίς επαγγελματική βοήθεια, βλάπτουν τον εαυτό τους μακροπρόθεσμα.\nΠολύχρωμες εικόνες, SMD και υψηλή ευκρίνεια με τις νέες κάμερες της Dahua. Δεν είναι μυστικό πως τα περισσότερα εγκλήματα και οι διαρρήξεις πραγματοποιούνται τη νύχτα, καθώς η πλειοψηφία των εγκληματιών βρίσκει τις καλύτερες ευκαιρίες στο σκοτάδι. Η ζήτηση για κάμερες που λειτουργούν σε περιβάλλοντα με χαμηλό φωτισμό αυξάνεται συνεχώς και η Dahua καινοτομεί για ακόμα μία φορά παντρεύοντας δύο τεχνολογίες για δώσει τη λύση!\nΜετάβαση σε από συμβατικό σε διευθυνσιοδοτούμενο σύστημα πυρανίχνευσης. Η απάντηση στις αυξανόμενες και πιο περίπλοκες απαιτήσεις του κλάδου της πυρασφάλειας, είναι αναμφίβολα τα διευθυνσιοδοτούμενα συστήματα πυρανίχνευσης, τα οποία μέρα με τη μέρα κερδίζουν ολοένα και μεγαλύτερο μερίδιο στην αγορά της πυρασφάλειας. Ενημερωθείτε για τις καινοτομίες που προσφέρουν τα εν λόγω συστήματα!\nΑναγνώριση πινακίδων κυκλοφορίας. Η τεχνολογία αναγνώρισης πινακίδων κυκλοφορίας LPR έχει εξελιχθεί σημαντικά τα τελευταία χρόνια και πλέον, παίζει καθοριστικό ρόλο σε διάφορους τομείς, όπως π.χ. στη διαχείριση αυτοκινητόδρομων. Μεταξύ των πιο σημαντικών αλλαγών που έχει βιώσει αυτή η τεχνολογία είναι η μετάβαση από τις συσκευές κλειστού τύπου, σε πλατφόρμες ανοιχτού λογισμικού, που επιτρέπουν την εύκολη ενσωμάτωση με κάμερες παρακολούθησης και άλλα προϊόντα ασφάλειας.\nΕμπορικά καταστήματα και Covid-19. Διάφοροι χώροι ψυχαγωγίας και φιλοξενίας, όπως είναι τα καζίνο και τα ξενοδοχεία, ανοίγουν ξανά, καθώς οι περιορισμοί που εφαρμόζουν τα κράτη ανά τον κόσμο έχουν χαλαρώσει. Ωστόσο, οι επιχειρήσεις πρέπει να συμμορφώνονται με τους νέους κανονισμούς. Κανονισμοί που αναφέρονται φυσικά στην πληρότητα των κτιρίων, την κάλυψη των προσώπων, την απόσταση μεταξύ των ατόμων, κ.λπ. Η επανέναρξη της λειτουργίας των καταστημάτων και των χώρων ψυχαγωγίας απαιτεί τον συνδυασμό της ανθρώπινης προσπάθειας με την χρήση καινοτόμων τεχνολογιών, όπως δηλαδή η έξυπνη παρακολούθηση βίντεο.\nHikvision Motion Detection 2.0. Οι παραδοσιακές τεχνολογίες ανίχνευσης κίνησης αντιμετωπίζουν τακτικά ψευδείς συναγερμούς που προκαλούνται από πληθώρα εξωτερικών παραγόντων. Από έντονη βροχή και πτώση φύλλων, μέχρι νερό που ρέει, ακόμα και διερχόμενα ζώα. Για να βοηθήσει τις ομάδες ασφαλείας και τους τελικούς πελάτες της να εντοπίσουν και να ανταποκριθούν ταχύτερα σε πραγματικές παραβιάσεις και απειλές, η Hikvision ενσωμάτωσε την κορυφαία της τεχνολογία «AcuSense» στη λειτουργία ανίχνευσης κίνησης!\nΟδικές εμπορευματικές μεταφορές. Οι χακερς που επιτίθενται χρησιμοποιώντας ένα ransomware αναζητούν πάντα νέους τομείς της οικονομίας που αποφέρουν κέρδη και τα οχήματα που συνδέονται ολοένα και περισσότερο μέσω πολλαπλών δικτύων, φαίνεται πως είναι ο νέος τους στόχος.\nΈξυπνες Πόλεις. Ο ψηφιακός μετασχηματισμός αποτελεί την νούμερο 1 προτεραιότητα για τις επιχειρήσεις παγκοσμίως, αλλά και βασικό στόχο των πόλεων ανά τον κόσμο, που δεσμεύονται και θέλουν να μετατραπούν σε «έξυπνες πόλεις». Υποστηριζόμενες από τεράστιο όγκο δεδομένων και την τεχνολογία της τεχνητής νοημοσύνης, οι έξυπνες πόλεις προσφέρουν μια νέα διάσταση στον τρόπο επικοινωνίας και ανταλλαγής πληροφοριών στις κυβερνήσεις και σε διάφορες υπηρεσίες, με αποτέλεσμα τον άμεσο εντοπισμό μιας απειλής, αλλά και τη ποιοτικότερη παροχή βοήθειας στους πολίτες.\nΚάμερες Explosion-Proof. Ένας από τους σημαντικότερους κινδύνους που εμφανίζεται στις βιομηχανικές εγκαταστάσεις που διαχειρίζονται καύσιμα στερεά υλικά, είναι αυτός της έκρηξης. Οι αντιεκρηκτικού τύπου κάμερες που είναι συμβατές με τα πρότυπο ATEX /IECEx προτείνονται για αυτού του είδους τις εγκαταστάσεις και έρχονται να αντικαταστήσουν ένα μεγάλο μέρος αισθητήρων.


Φθηνές πτήσεις από Γουανιγκέλα στη Skyscanner\nΠτήσεις από Γουανιγκέλα\nΕννοούσατε πτήσεις για Γουανιγκέλα;\nΗ χρήση της Skyscanner είναι τόσο εύκολη και τόσο γρήγορη! Και, πάνω από όλα, είναι δωρεάν! Συγκρίνετε πτήσεις χαμηλού κόστους και κάντε απευθείας κράτηση των αεροπορικών σας εισιτηρίων από Γουανιγκέλα κάνοντας κλικ στους δικτυακούς τόπους ταξιδιωτικών γραφείων και αεροπορικών εταιρειών.\nΡίξτε μια ματιά στις προσφορές πτήσεων που εμφανίζονται παρακάτω ή χρησιμοποιήστε το πλαίσιο αναζήτησης για να καταχωρίσετε τις ημερομηνίες του ταξιδιού σας και να βρείτε τα φθηνότερα αεροπορικά εισιτήρια από Γουανιγκέλα για κάθε προορισμό.\nΑεροδρόμια κοντά σε Γουανιγκέλα\n0 χλμ από Γουανιγκέλα\n35 χλμ από Γουανιγκέλα\n105 χλμ από Γουανιγκέλα\n111 χλμ από Γουανιγκέλα\n165 χλμ από Γουανιγκέλα\n169 χλμ από Γουανιγκέλα\nΠοιοι ταξιδεύουν από Γουανιγκέλα


Ένα σκίτσο, χίλιες λέξεις – ΡΑΔΑΜΑΝΘΥΣ\nΕίναι γενικά γνωστό ότι ο θρησκευτικός φανατισμός, πάντα, υπήρξε ένα όπλο στα χέρια των κυρίαρχων του κόσμου. Το δόγμα «διαίρει και βασίλευε» παραμένει άλλωστε η κορωνίδα της τακτικής τους. Τα δάκρυα για την Παλμύρα, για τις σφαγές και τη βιαιότητα των Ταλιμπάν ή του ISIS, είναι κροκοδείλια, όταν δεν αναδεικνύουν τους μηχανισμούς που συμβάλουν στη γιγάντωση του τζιχαντισμού, του φασισμού, με όποιο μανδύα κι αν εμφανίζεται κάθε φορά.\nΜόλις λίγα δεκαετίες πριν ο κ. Μπρζεζίνσκι, επί χρόνια σύμβουλος των προέδρων των Η.Π.Α. είχε υποστηρίξει δημόσια την «αξιοποίηση» των φανατικών τζιχαντιστών στο πλαίσιο του τότε γεωπολιτικού ανταγωνισμού ανάμεσα στις υπερδυνάμεις. Είχε δηλώσει με αφοπλιστική ειλικρίνεια: «Τί είναι σημαντικότερο για την παγκόσμια ιστορία; Οι Ταλιμπάν ή η κατάρρευση της Σοβιετικής Ένωσης; Μια χούφτα ευέξαπτοι μουσουλμάνοι ή η απελευθέρωση της Κεντρικής Ευρώπης και το τέλος του ψυχρού πολέμου»;\nΟι «μια χούφτα ευέξαπτοι» Ταλιμπάν, από τότε, έγιναν ισχυρή δύναμη στο Αφγανιστάν, κατέλαβαν την εξουσία και προέβησαν σε πράξεις απίστευτης φρικαλεότητας. Έτσι έγινε και με το ISIS. Ενισχύθηκε ποικιλόμορφα, στην αρχή σαν εργαλείο για την ανατροπή του Άσαντ, ενώ τώρα που δυνάμωσε αρκετά, απειλεί να δαγκώσει το χέρι που τους τάιζε όλα αυτά τα χρόνια. Το ίδιο έγινε και στο Αφγανιστάν, όπου αποδείχθηκε πως αποτέλεσε τη θερμοκοιτίδα μέσα στην οποία εκκολάφτηκε το αυγό του φιδιού!\nΤο 1996 ο υφυπουργός εξωτερικών των Η.Π.Α. Ρόμπιν Τάιφελ δήλωνε από το βήμα μάλιστα του Ο.Η.Ε. : «οι Ταλιμπάν είναι γηγενείς Αφγανοί. Μπορούν να μείνουν στην εξουσία. Στηρίζονται στην επιθυμία πολλών Αφγανών–Παστούν (κυρίαρχη φυλή στη χώρα). Δεν συμφέρει το Αφγανιστάν η απομόνωση τους».\nΕκείνη την περίοδο, στη Νέα Υόρκη, ο Πρόεδρος του Τουρκμενιστάν είχε υπογράψει συμφωνία κατασκευής αγωγού φυσικού αερίου με την αμερικανική εταιρεία πετρελαίου «Γιουνικάλ», ο οποίος θα περνούσε μέσω Αφγανιστάν και Πακιστάν!\nΣε πολλές χώρες της Μέσης Ανατολής και της μακρινής Ασίας, η ηγεσία των Η.Π.Α. προκειμένου να διατηρήσει και να κρατήσει υπό τον έλεγχό της τους δρόμους του πετρελαίου, στερέωσε ακραία φασιστικά καθεστώτα, ενώ την ίδια στιγμή προώθησε το σφαγιασμό των δυνάμεων και των κινημάτων της Αριστεράς. Η περίπτωση του Ιράκ είναι χαρακτηριστική και όχι μοναδική, για το πογκρόμ που εξαπολύθηκε ενάντια στα κοινωνικά κινήματα και στους συνδικαλιστές, επί δεκαετίες.\nΗ ηγεσία των Η.Π.Α. αγκάλιασε το τζιχαντισμό, ως αγωγό διοχέτευσης της κοινωνικής δυσαρέσκειας, καθώς μπορούσε να ελέγξει και να χειραγωγήσει πολύ πιο εύκολα τις εξαθλιωμένες κοινωνικές πλειοψηφίες και τα οικονομικά ερείπια που άφηναν πίσω τους οι μαριονέτες που τοποθετούσε στην εξουσία. Τον ίδιο δρόμο όμως βάδισαν και οι κυρίαρχες δυνάμεις στην Ευρωπαϊκή Ένωση.\nΤζιχαντιστές πήραν μέρος, με τις ευλογίες της Γερμανίας, στον υποκινούμενο εμφύλιο πόλεμο, με τον οποίο διαλύθηκε η ενιαία Γιουγκοσλαβία. Πολλές τέτοιες ομάδες δρουν ακόμα στο Κόσσοβο, στη Π.Γ.Δ.Μ., ενώ φαίνεται πως η ηγεσία της Τουρκίας αλλά και της Αλβανίας έχουν ανοιχτή γραμμή επικοινωνίας και τους αξιοποιούν στα, κοινωνικά, κατεστραμμένα Βαλκάνια.\nΟι βαριοπούλες που καταστρέφουν τα αγάλματα και τα μνημεία της παγκόσμιας πολιτιστικής κληρονομιάς στη Μοσούλη, στη Βαγδάτη, στην Παλμύρα, τα όπλα που σκορπίζουν το θάνατο στη Μέση Ανατολή, στην Ασία, στη Βόρεια Αφρική, αλλά και στη Βαλκανική χερσόνησο εξαναγκάζοντας στην προσφυγιά εκατομμύρια ανθρώπους, παρασκευάστηκαν «made in USA & EU» με ματωμένα ευρωδολάρια.\n©Χρήστος Τσαντής, Μάιος 2015\nTagged as: ISIS, πως οι ΗΠΑ εξέθρεψαν τους τζιχαντιστές, τζιχαντιστές, Άρθρα Γνώμης, Ένα σκίτσο χίλιες λέξεις, όπλο στα χέρια των κυρίαρχων του κόσμου, Αφγανιστάν, Αλβανία, Βαγδάτη, Γιουγκοσλαβία, Διαίρει και βασίλευε, Ιράκ, Κόσσοβο, Ματωμένα ευρωδολάρια, Μοσούλη, Παλμύρα, Συρία, Ταλιμπαν, Τουρκία, γεωπολιτικοί ανταγωνισμοί, διεθνή πολιτική, θρησκευτικός φανατισμός, ισλαμιστές, οι δρόμοι του πετρελαίου


Βάζει σε δίλημμα ο Λάμπρου τον Φερέιρα – η καλύτερη εσωτερική μεταγραφή | Νέα - Live Εκπομπές\nΒάζει σε δίλημμα ο Λάμπρου τον Φερέιρα – η καλύτερη εσωτερική μεταγραφή\nΟ Λάζαρος Λάμπρου βάζει σε δίλημμα τον Αμπέλ Φερέιρα.\nΟ νεαρός είχε στο ρεπερτόριό του χαρακτηριστικά σύγχρονου πλάγιου επιθετικού. Κάθετη σκέψη, επινοήσεις, υψηλή τεχνική, κίνηση στην πλάτη της αντίπαλης άμυνας, θράσος και έφεση στο γκολ.\nΜε την εμφάνισή του στη σημερινή ρεβάνς κυπέλλου με τον ΟΦΗ ο Λάμπρου έθεσε μία σειρά από θέματα προς συζήτηση.\nΠρώτον, απέδειξε στον προπονητή του, ότι έκανε λάθος που δεν τον υπολόγιζε μέχρι τώρα.\nΔεύτερον, τον έβαλε σε σκέψεις για το δεξιό άκρο της επίθεσης. Ο Λάμπρου έστειλε το μήνυμα ότι δεν υπάρχει μόνο ο Λημνιός.\nΤρίτον, ξεσήκωσε την κερκίδα και έκανε τους φίλους του ΠΑΟΚ να τον καταχειροκροτήσουν.\nΚι όλα αυτά τα έκανε ο Λάμπρου στο πρώτο του παιχνίδι ως βασικού στην 11άδα του δικέφαλου. Αν πάρει και ρυθμό μέσα από τα παιχνίδια τι μπορεί να προσφέρει; Προφανώς, πολλά περισσότερα απ’ ότι σήμερα.\nΌπως και να χει ο ΠΑΟΚ φαίνεται ότι “κερδίζει” έναν σπουδαίο πλάγιο μεσοεπιθετικό. Αν πιστέψουν διοίκηση και προπονητής στα ελληνόπουλα δεν χρειάζεται να ψάξουν για άλλον ακραίο στις μεταγραφές΄του Ιανουαρίου. Τον έχουν μέσα στην ομάδα.\nTags: Λάμπρου, ΠΑΟΚ\nΈλαμψε το αστέρι του Λάμπρου, μαζί του και του Πέλκα… 4-1 ο ΠΑΟΚ!\nΜέσι: «Οι μάχες με τον Κριστιάνο θα μείνουν στην ιστορία»


Η Τελευταια Περιπετεια - Επιστημονικη φαντασια (BKS.0038093)\nΑρχική > Βιβλία > Πεζογραφία > Η ΤΕΛΕΥΤΑΙΑ ΠΕΡΙΠΕΤΕΙΑ\nΗ ΤΕΛΕΥΤΑΙΑ ΠΕΡΙΠΕΤΕΙΑ\nΑποφασισμένος να ακολουθήσει τις αρχές του και να υπερασπιστεί το σωστό, ο Ντριτζτ χαράζει πορεία προς το βορρά και την Κοιλάδα της Παγωνιάς. Θα τον ακολουθήσουν οι νέοι του σύντροφοι σ αυτή την τελευταία περιπέτεια; Θα μπορέσει να πολεμήσει μόνος το σκοτάδι; Σε κάθε περίπτωση, ο Ντριτζτ ξέρει τώρα πού πηγαίνει: προς το μοναδικό μέρος που ένιωσε ποτέ σπίτι του...\nΗ ΤΕΛΕΥΤΑΙΑ ΠΕΡΙΠΕΤΕΙΑ (BKS.0038093)\nΗ ΤΕΛΕΥΤΑΙΑ ΠΕΡΙΠΕΤΕΙΑ BKS.0038093 ΣΑΛΒΑΤΟΡΕ Ρ.Α. ΣΑΛΒΑΤΟΡΕ Ρ.Α. ΕΠΙΣΤΗΜΟΝΙΚΗ ΦΑΝΤΑΣΙΑ Η ΤΕΛΕΥΤΑΙΑ ΠΕΡΙΠΕΤΕΙΑ\n10.94 ΕΠΙΣΤΗΜΟΝΙΚΗ ΦΑΝΤΑΣΙΑ


ΤΡΙΠΛΕΞ ΚΑΡΔΙΑΣ – Cardiomedica.gr\nYou are here: Home / ΥΠΗΡΕΣΙΕΣ / ΤΡΙΠΛΕΞ ΚΑΡΔΙΑΣ\nΤο τρίπλεξ καρδιάς η υπέρηχος καρδιάς είναι μια μη επεμβατική εξέταση που επιτρέπει την απευθείας ανατομική και λειτουργική παρακολούθηση της καρδιάς.\nΕίναι ακίνδυνη, φθηνή και γρήγορη μέθοδος αφού χρησιμοποιεί υπέρηχους και όχι ακτινοβολία και διαρκεί περίπου 20-30 λεπτά συνολικά.\nΕίναι εξέταση που μπορεί να γίνει μέσω ΕΟΠΥΥ αν συναταγογραφηθεί.\nΤΙ ΔΕΙΧΝΕΙ ΤΟ ΤΡΙΠΛΕΞ ΚΑΡΔΙΑΣ?\nΤο τρίπλεξ καρδιάς δίνει τη δυνατότητα στον καρδιολόγο να βλέπει απευθείας την καρδιά χωρίς να τρυπάει το δέρμα. Είναι μια ιδιαίτερα χρήσιμη εξέταση γιατί δείχνει το πόσο σωστά λειτουργούν οι καρδιακές βαλβίδες, μετράει την πίεση μέσα στην καρδιά και το βαθμό στένωσης η ανεπάρκειας μιας βαλβίδας. Δίνει με ακρίβεια το σχήμα της καρδιάς, μπορεί έτσι ο καρδιολόγος να μετρήσει τις διαστάσεις της, τη δύναμη άντλησης, τη βλάβη του μυοκαρδιακού μυός μετά από έμφραγμα μυοκαρδίου, τις ανωμαλίες της καρδιακής ροής (¨φυσήματα¨) καθώς και την πίεση του αίματος στις αρτηρίες του πνεύμονα.\nΕπειδή το τρίπλεξ καρδιάς είναι αναίμακτη τεχνική, μπορεί να επαναληφθεί με ασφάλεια για την παρακολούθηση ενός προβλήματος και να βοηθήσει στον καθορισμό ανάλογης θεραπείας (π.χ. σε αρτηριακή υπέρταση, στένωση η ανεπάρκεια βαλβίδων, αρρυθμίες όπως η κολπική μαρμαρυγή , έμφραγμα μυοκαρδίου)\nΠΩΣ ΓΙΝΕΤΑΙ Η ΕΞΕΤΑΣΗ ΜΕ ΤΟ ΤΡΙΠΛΕΞ ΚΑΡΔΙΑΣ?\nΕυτυχώς δε χρειάζεται προετοιμασία πριν την εξέταση. Αφαιρούμε τα ρούχα από τη μέση και πάνω, ξαπλώνουμε ανάσκελα ή στο αριστερό πλάι. Απλώνουμε ένα ζελέ στο θώρακα για να βελτιώσει ο καρδιολόγος την εικόνα και μετακινεί την κάμερα (μορφομετατροπέας) πάνω στο θώρακα.\nΣΕ ΠΟΙΕΣ ΗΛΙΚΙΕΣ ΓΙΝΕΤΑΙ ΤΟ ΤΡΙΠΛΕΞ ΚΑΡΔΙΑΣ?\nΔεν υπάρχει περιορισμός στην ηλικία. Μπορεί να πραγματοποιηθεί από τη βρεφική η παιδική ηλικία αν π.χ. ακροαστεί ο καρδιολόγος κάποιο φύσημα στην καρδιά η στα πλαίσια προαθλητικού καρδιολογικού ελέγχου για έκδοση κάρτα αθλητή, μέχρι τα βαθιά γεράματα για τακτική παρακολούθηση της λειτουργίας της καρδιάς προ η μετά φαρμακευτικής αγωγής.


e-MHTERIKO: ΓΕΡΟΝΤΙΣΣΑ ΠΑΤΑΠΙΑ\nH γερόντισσα Παταπία ήταν ηγουμένη στο ελληνικό γυναικείο μοναστήρι του Αγίου Παταπίου στο βουνό Γεράνεια, στο Λουτράκι, στην Ελλάδα. Έχει βοηθήσει πάρα πολύ στη δημιουργία της μονής. Έχει αναφέρει επίσης πολλά θαύματα από τον Άγιο Πατάπιο.\nΓεννήθηκε στην Κόρινθο, στην Ελλάδα, το 1931 και σε ηλικία 21 ετών αποφάσισε να γίνει μοναχή στο μοναστήρι του Αγίου Παταπίου το οποίο σε αυτό το διάστημα είχε μόνο μια – δυο μοναχές και 2 – 3 μικρά δωμάτια.\nΕκεί χρίσθηκε ηγουμένη από το 1963 έως το 1970. Η γερόντισσα Παταπία βοήθησε πάρα πολύ στην δημιουργία της μονής που ιδρύθηκε το 1952 από τον πατέρα Νεκτάριο Μαρμαρινό. Η πρώτη ηγουμένη ήταν η αδελφή Συκλητική. Τα πρώτα χρόνια το μοναστήρι ήταν φτωχό και χωρίς οδική πρόσβαση, ούτε νερό.\nΟι μοναχές μετέφεραν νερό με ένα γαϊδουράκι από μια πηγή που ήταν μερικά μίλια απόσταση. Η γερόντισσα Παταπία αγωνίστηκε να χτίσει το μοναστήρι. Έδωσε πίστη στις μοναχές και τελικά το μοναστήρι αναπτύχτηκε και σήμερα είναι πολύ γνωστό. Έχει 40 μοναχές και η πρόσβασή του είναι εύκολη από το Λουτράκι, μέσω ενός σύγχρονου οδικού δικτύου.\nΗ γερόντισσα Παταπία περιγράφει επίσης πολλά θαύματα του Αγίου Παταπίου, όπως η δωρεά χρημάτων, τροφίμων και προμηθειών τη στιγμή που στο μοναστήρι δεν υπήρχαν αρκετά χρήματα για να αποπερατωθεί η κατασκευή του. Επίσης, η υγεία της καλόγριας Παταπίας είναι και αυτή ένα θαύμα. Υπέφερε από πολλά σοβαρά προβλήματα υγείας, αλλά σήμερα είναι ζωντανή και υπηρετεί τις μοναχές και τους ανθρώπους που έρχονται και επισκέπτονται το μοναστήρι.\nΔρ. Χαράλαμπος Μπούσιας, υμνογράφος, «Όσιος Πατάπιος ο θαυματουργός», γυναικείο μοναστήρι του Αγίου Παταπίου, Λουτράκι, Ελλάδα, έκδοση 2004.